Lasarte-Oriaren egoera aztertzen

Hasi da Lasarte-Oriako ikasturte politikoa. Lasarte-Oriaren egoerari buruz eztabaidatu dute korporazioko kideek, ezohiko saioan. Parte-hartzea, Hiri Antolamendurako Plan Orokorra, kiroldegi berria eta 2020ko aurrekontuak izan dituzte hizpide, besteak beste.

Jesus Zaballos alkateak egin zuen analogia: "Herrigintza tren bat bezalakoa da: aldatu daitezke bidaiariak legealdi batetik bestera, gidaria ere bai agian, baina trenak martxan jarraitzen du beti". 2019-2020 ikasturtekoa abiatu da honezkero. Aurreneko geltokia, Lasarte-Oriaren egoera zein den aztertzea. Ezohiko saioa egin zuten atzo, eta hainbat gairi buruz hitz egin. Korporazioko hamazazpi kideetatik hamabost egon ziren, Estitxu Alkorta (EAJ) eta Tania Rodriguez (Elkarrekin Podemos) izan ezik.

Ideologia eta kolore desberdinetako alderdiak izanik, ez da harritzekoa herria ikusteko eta ulertzeko ikuspuntuak desberdinak izatea. Guztiek dute helburu berbera, ordea: Lasarte-Oria hobetzea. Akordiotara iristeko prest daudela nabarmendu zuten guztiek atzo goizean. 2020ko aurrekontuena izan daiteke borondate on horren adibide bat. Alkateak iragarri zuenez, zirriborroa idazten hasi aurretik formazio politiko guztiekin eseri nahi du mahaian.

Ordenantza fiskalak ere labean daude. "Ez da egongo ezusteko handirik: KPIa bezainbeste igoko dira zergak datorren urtean", adierazi zuen Zaballosek.

Aldaketa gehiago. Udalak kultur arloan dabiltzan elkarteekin sinatzen dituen diru-laguntza hitzarmenek legealdiak beste iraungo dute: lau urte. Auzo aholkularitza batzorde bat ere sortuko dute, herritarren kexak eta proposamenak jasotzeko.

Parte-hartzea nola sustatu

Parte-hartzea izan zen mahai gainera gehien irten zen gaietako bat. Elkarrekin Podemoseko bozeramaile David Ares: "Kontua ez da ahalik eta prozesu gehien abiatzea, egiten direnak eraginkorrak izatea baizik". Estitxu Garmendiak (EH Bildu) honako gogoeta egin zuen: Udalaren politika egiteko modua urrun dago herritarrengandik". Bi alderdi horiek galdetu zuten ea zenbateraino den parte-hartzailea udalerriaren egoerari buruzko plenoa astegunez eta goizez egitea.

Zaballosen hitzetan, ez da erraza beti modu aproposean iristea herritarrengana. "Ez dago parte-hartze eredu ideal bat; kasuaren arabera bilatu behar da modu onena". Adierazi zuen eraginkorragoa dela udala hurbiltzea herritarrengana, alderantziz baino. Pasa den ikasturtean egindako ekimena jarri zuen adibidetzat: auzoz auzoko bulegoa. EH Bilduko Jon Martinen iritziz, ordea, parte-hartzeari "garrantzia handiagoa" eman behar dio udal gobernuak.

Kiroldegi berria eta Atsobakar

Kiroldegi berria eraikitzea da legealdi honetako "erronka handienetako bat", Zaballosen aburuz. Esan zuen urte bukaeran erabakiko dutela zeinek egingo duen proiektua. Bost aurkeztu dituzte guztira. Udalak Atsobakarren egin nahi duen kirol gunea (futbol zelaia eta atletismo pista) horri oso lotuta doa. Usurbilgo udalarekin oraindik ados jarri ez denez, alkateak adierazi du "epaitegietara" joko duela. "Ez gaude ados guk aurkeztutako txostena zuzentzen ari diren moduarekin".

Elkarrekin Podemosek uste du "denbora gehiegi" pasa duela udal gobernuak Usurbilekin ika-mikan. "Ez al da posible beraiekin ados jartzea? ", galdetu zuen Aresek. Egitasmo horren funtsari buruz jardun zen EH Bilduko bozeramaile Jon Martin: "Herritarrentzat onuragarriena den proiektua izatea lehenetsi beharko luke udal gobernuak, ez Atsobakarren kirol gunea bai ala bai egitea".

Hiri antolamendurako plana

Udalaren beste eginbeharretako bat da Hiri Antolamendurako Plan Orokorra, orain arte indarrean egon diren arau subsidiarioak ordezkatuko dituena. "Ez dugu moldaketarik egingo: ez ditugu metro karratu gehiago gehituko eraikigarria den lurrari", esan zuen alkateak.

EH Bilduk uste du "lanabes egokia" izan daitekeela plan hori, eraikita edo eraikitzen hasiko diren zenbait azpiegituren ondorioak saihesteko, Uxue Loinaz zinegotziak azpimarratu zuenez. "Erraustegiak, makro kartzelak edota merkatalgune handiek arriskuan jar dezakete Lasarte-Oriaren izaera". Elkarrekin Podemosen iritziz, plan horrek herritarren beharrizanak jaso beharko lituzke. "Ongi definitu eta zehaztu behar dugu zer motatako hirigintza eredu nahi dugun herrian".

Euskarak ere izan zuen tarterik atzoko saioan. Alkateak aipatu zuen Ttakun KErekin hitzarmena berrituko dutela, hizkuntza hori sustatzen jarrai dezan. Udako Txokoei buruz, esan zuen udal gobernuak erabaki egin behar duela enpresa kudeatzailearekin duen kontratua berritu edo ez.


Biztanleen %44k ez dute hiru hilabeteko gastuak ordaintzeko adina diru

Hego Euskal Herriko eta Espainiako biztanleen %39k ez du inoiz aurrezten, eta %44k ez dute hiru hilabeteko gastuak kubritzeko adina diru. Horiek dira ING Taldeak iazko azaroan Europako 14 herrialdetan egindako inkesta baten emaitza batzuk.

Askotan entzuten dena gezurtatuz, Europako eta Espainiako batez bestekoak oso antzekoak dira inkesta horretan.

ING Taldeak 14.000 europar inkestatu zituen iazko azaroan. Hego Euskal Herrian eta Espainian, aurrezteko ohitura txikia dago: biztanleen ia erdiek (% 46k) esan zuten "noizbehinka", ahal zutenean bakarrik aurreratzen zutela dirua. Europako batez bestekoak oso antzekoak dira: europarren %17k aurrezteko ohitura dauka (espainiarren %15ek), eta %32k ez du inoiz aurrezten.

Gutxien aurrezten dutenak itailarrak dira: %55ek ez dute inoiz aurrezten, eta %6k bakarrik dute aurrezteko ohitura. Beste muturrean daude austriarrak eta frantsesak: Austrian, %28k sistematikoki aurrezten du, eta Frantzian, %25ek

Larrialdi egoera etorriz gero, Hego Euskal Herriko eta Espainiako biztanleen %44k esan dute ez luketela nahikoa diru izango hiru hilabetean gastuei aurre egiteko, bat-batean diru-iturririk gabe geratuko balira. Beste behin, Europako batez bestekoa oso antzekoa da: %47. Errumanian, erantzun hori eman dute inkestatuen %52k, eta Eslovakian, %29k.

Dirua, itsulapikoan

Dena dela, zertarako aurrezten duten galdetuta, Espainian, larrialdi-fondo bat izateko aurrezten dutela erantzun dute gehienek; bigarren helburua, fakturak ordaintzea; gero, seme-alaben heziketa; erretiroa, segidan; eta etxebizitza, bosgarren helburua. Europan, zertxobait aldatzen da helburuen ordena: lehenengo helburua larrialdi-fondoa da; bigarrena, seme-alaben heziketa; hirugarrena, etxebizitza; laugarrena, fakturak; eta bosgarrena, zorrak kentzea.

Azkenik, dirua non gordetzen duten galdetuta, europarren %17k eta espainiarren %18k esan dute etxeko itsulapikoan edo segurtasun-kutxan daukatela. Hala ere, kontu korronteak eta aurrezki-kontuak dira aurrezkiak gordetzeko tresna erabilienak Europan.


Hegaztiak ikusteko, azkeneko ibilaldia

Maiatzean zehar, herriko hegaztiak gertutik ezagutzeko aukera eskaini dute Itsas Enara ornitologi elkartea eta Haritzalde naturzale elkarteak. Eta larunbat honetan izango da ibilaldia egiteko azkeneko eguna. Goizeko 09:00etan Santiomenditik hasita egingo dute, eta bi orduko ibilaldia osatuko dute. Debalde izango da, eta gehienbat gaztelaniaz egingo dute.


Adreilurik gabeko parke baten aldeko festa egingo dute igandean

Uliako auzo elkarteak ez du adreilurik nahi Uliako mintegietan; hiriko berdegunea bere horretan mantentzea nahi du. Herritarrak mintegietara joateko eta espazio hau hobeto ezagutzeko bi jarduera egingo ditu igandean, maiatzaren 6an. Batetik, Marko Sierrarekin batera ibilaldi txiki bat egiteko aukera izango da goizeko hamarretan. Eta eguerdian, hamaika eta erdiak inguruan, musikaren bidez zabalduko dute adreilurik gabeko parke baten aldeko aldarrikapena. Amaia Zubiria eta Iñaki Revuelta musikariak gonbidatu dituzte.


Ostegun arratsaldean murgilduko dira getariarrak San Anton jaietan

Ostegunean hasiko da San Anton jaien egitarau nagusia. Eskuz binakako pilota partida jokatu zen ostiralean, eta ostegunean jarraipena emateko prest daude getariarrak. San Anton eguneko txakolin uzta berria ere dastatzear dago. Aurten, Ander Gonzalez eta Gabriela Uriarte izango dira omenduak. A Bocados ETB2ko telebista saioko aurkezleak.

Txakolinaren uzta berria

Getariako Txakolina jatorri izenak ostiralean aurkeztuko du 2019ko uztako txakolina, San Anton egunez. Frontoian izango da aurkezpena eta aurtengo uztaren kalitatea oso ona dela jakinarazi dio Getariako Txakolina elkarteak HITZAri. Bildutako uztarekin (3,4 miloi kilo), 3,1 miloi botila merkaturatzea espero dute.

Bestalde, gehitu dute, klima arrazoiak direla eta, aurten bildutako uzta kantitatea iazkoaren berdintsua izan dela, baina normalean baino baxuagoa.

Aurtengo omenduak Ander Gonzalez sukaldaria eta Gabriela Uriarte dietista-nutrizionista izango dira, A Bocados ETB2ko programako aurkezleak, bertako produktuekin eginiko gastronomia osasungarria bultzatzeagatik. Emilio Ostolaza, jatorri izenaren elkarteko presidenteak emango die Mahasti Jaun saria bikoteari ostiral goizean. Aldi berean, erakunde publikoetako zenbait ordezkari ere izango direla aurreikusten dute: Bittor oroz (Nekazaritza, Arrantza eta Elikagaien Politikako sailburuordea), Xabier Arruti (Nekazaritzako eta Landa Garapeneko Zuzendari Nagusia), Peli Manterola (Elikagaien Kalitate eta Industriako zuzendaria) eta Iker Goiria (Kanpo Harremanetako Zuzendari Nagusia), besteak beste.

Getariako Txakolinaren jatorri deituran 33 upategi badaude ere izena emanda, aurkezpen egunean 21 izango dira parte hartuko dutenak. Upategi batzuk botilaratze prozesua hasteko dute eta.

Horrez gain, uzta berriaren dastaketarekin batera, bertako produktuak jateko aukera egongo da: gazta, antxoak…

EGITARAUA

URTARRILAK 16, osteguna

-17:00etan: Txokolate beroa bizkotxoekin, plazan.

-18:00etan: Peru eta otsoa ikuskizuna, familia osoarentzat, frontoiko karpan.

-Ondoren: Buruhandiak kalez kale Gazte Alaiak Txistulari taldeak lagunduta.

URTARRILAK 17, ostirala. SAN ANTON EGUNA

-09:00etan: Diana Gazte Alaiak txistulari taldearekin.

-10:30etik aurrera: Azoka Harritarten, plazan eta Berdura plazan.

-11:00etan: Meza nagusia.

-12:15ean: Herriko frontoian, txakolin uzta berriaren aurkezpena, 3 Taula Txalaparta taldeak girotuta.

-Ondoren: Herriko frontoian eta Harritarten, txakolin dastaketa.

–13:30ean: Sebastian Lizaso eta Andoni Egaña bertsolariak eta 3 Taula Txalapartariak, udaletxeko balkoitik.

-18:00etan: Herriko frontoian, herri kirolak. Aizkolariak: Mikel Larrañaga, Joxean Olaskoaga Aizperro, Julen Alberdi Txikia IV.a eta Ernesto Ezpeleta Bihurri. Harri-jasotzaileak: Mikel Lopetegi Urra eta Josetxo Urrutia.

-19:00etan: Sebastian Lizaso eta Andoni Egaña, udaletxeko balkoitik.

–Jarraian: Sugarri fanfarrea kaleak girotzen.

-22:30ean: Ezten giro taldearekin erromeria plazan.

URTARRILAK 19, igandea

-09:30ean: Diana Getariako Musika Bandarekin.

-12:30ean: Salbatore Deunaren elizan, sanantonetako kontzertua, Getariako Musika Bandak eskainita.

-18:00etan: Cristobal Balenciaga Museoan, bertso saioa: Nerea Ibarzabal, Odei Barroso, Libe Goenaga, Ane Labaka, Beñat Gaztelumendi eta Alaia Martin. Gai-jartzailea: Uxune Areizaga. Sarrerak 10 euroan daude salgai Turismo Bulegoan. Egunean bertan, leihatilan ere erosteko aukera egongo da.


Gabon ondorenerako elikadura gomendioak

Maxixatzenek Gabonen ondoreneko egunetarako elikadura gomendioak eskatu zizkion Leire Garate dietista eta nutrizionistari, urtarrileko Maxixatzen aldizkarirako. Hona hemen adituaren gomendioak:

Jan ditugu turroi, urdaiazpiko, pate eta polboroi nahikoa. Eta orain zer? Urte berri, asmo berri? Hala dio esaerak behintzat. Gure elikadurari dagokionez ere, asmo berri asko datozkigu burura urtarrilaren 1etik aurrera.

Baina norbaitek galdetzen badit urte berriarekin batera zer egin beharko genukeen elikadurari dagokionez, argi daukat zer erantzun: urte guztian mantendu beharko genituzkeen ohiturak hartzen saiatu. Azken finean, Gabonen ondoren ere urte guztian egin beharko genukeen horixe bera baino ez dugu egin behar. Tira, egia da urte berria ez dela garai txarra ohiturak aldatzen hasteko, baina gogoan izan inoiz ez dela garai txarra horretarako.

Hona hemen zenbait gomendio gure jateko ohiturak pixkanaka hobetzen joateko:

- Janaria jan. Utzi alde batera jaki prozesatuak eta prestatuak, ez digute-eta batere onik egiten.

- Merkatuan erosi. Produktu freskoak eta garaikoak eskuragai, eta produktu osasungaitzak erosteko tentazio gutxiago.

- Mugitu. Gogoratu ondo jatea bezain garrantzitsua dela ariketa fisiko erregularra egitea.

- Fruta eta barazki gehiago kontsumitu. Plater erdia barazkiz bete. Bai bazkaltzen bai afaltzen presente egon daitezela barazkiak, eta saiatu egunean bizpahiru fruta ale jaten.

- Zereal finduak integralekin ordezkatu. Pixkanaka elikagai finduak alde batera utzi eta osoak sartzen saiatu. Zuntz, bitamina eta mineral gehiago dute.

- Haragi kontsumoa mugatu eta lekaleena handitu. Gaur egun haragi asko eta lekale gutxi hartzen dugu, saiatu horri buelta ematen.

- Zerbait erosterakoan, begiratu beti etiketari. Kontsumitzaile garen heinean egin dezakegun gauzarik oinarrizkoena da; produktu asko ez genituzke erosiko zer daramaten ikusiz gero.


Gizon bat atxilotu dute sanferminetan sexu-eraso batekin lotuta

Biktimak astelehen goizean jarri du salaketa. Erasoa komun publiko baten inguruan gertatu zen.

Foruzaingoak gizon bat atxilotu du astelehen honetan Iruñean emakume bati sexu-erasoa egin diolakoan.

Erasoa komun publiko baten inguruan gertatu zen eta han atxilotu dute susmagarria, goizeko 08:00ak aldera.

Biktimak salaketa jarri du eta Foruzaingoak ikerketa bat jarri du abian, Udalak ohar bidez jakinarazi duenez.

Enrique Maya alkateak kazetariei esandakoaren arabera, gizonak ukituak egin zizkion. "Sexu-abusu kasu bat izan omen da, eta ez eraso bat", zehaztu du.

___________________________

Tratu txarrak pairatzen badituzu edo kasuren bat ezagutzen baduzu, kontuan hartu gida honetako aholkuak edota deitu telefono hauetako batera: 900 840 111 (Euskadin) edo 016 (Estatu osoan); doakoak dira eta ez dute arrastorik uzten fakturan, baina bai telefonoan. Beraz, ez ahaztu ezabatzea.


Karta joko txapelketako irabazleak

Atzo, osteguna, arratsaldean Baigera Erretiratuen Elkarteak ohiko batzar orokorra egin zuen. Bukatutakoan, mus, tute eta puntto karta txapelketako irabazle eta azpitxapeldunei sariak banatu zizkieten.Goiko argazkian, txapelketan saritutakoak.


Camachok 2010era arte berritu du kontratua

Jose Antonio Camacho izango da datorren denboraldian ere Osasunako entrenatzailea. Zuzendaritzak gaur arratsaldean egin du bilera, eta bertan erabaki du espainiarraren kontratua 2010eko ekainaren 30era arte luzatzea.

Klubak jakinarazi duenez, aho-batez hartu dute erabakia. Zazpigarren jardunaldian hartu zuen Camachok taldearen ardura, eta azken jardunaldian lortu du mailari eustea, Real Madrili etxean 2-1 irabazita. Datorren astean sinatuko dute kontratua.


Urkiolako parkeak Aramaion 2008an egin beharreko lanak aurten egingo ditu

Urkiolako parke naturala bi lurraldetan banatuta dago: Bizkaia eta Araba. Azken zati horrek parkearen azaleraren %15 hartzen du eta lursail guztiak Aramaiokoak dira. Kontua da, Urkiolako parke naturalak berak daukala Aramaioko lur horietan konponketa lanak eta bestelako lanak egiteko ardura. 2008an ere zenbait hobekuntza egin behar zituen, baina urtea amaitu da eta ez dute horrelakorik egin.

Amaitu berri den urtean egin beharreko lanak honakoak ziren, besteak beste: Etxaguen auzoko bide bat konpondu, zuhaitz autoktonoen landaketak garbitu eta ongarriak bota eta Arragako etxolako aparkalekua konpondu. Esan bezala, baina, ez dute lan horietako bat bera ere egin.

Hori horrela, Aramaioko Udala Urkiolako parke naturalarekin harremanetan ipini da. Parkeko arduradunek azaldu dute Foru Aldundian egon diren zenbait aldaketek eragin dutela atzerapena. Antza denez lehen Nekazaritza Sailaren ardura zen parkea eta orain, berriz, Ingurumen Sailarena.

Kontuak kontu, Aramaioko Udala eta Urkiolako parkea akordio batera iritsi dira eta pasa den urtean egin beharreko lanak aurten egingo dituzte azkenean ere.

Diputazioaren lurrak

Aramaiok 800 hektarea inguru ditu parkearen barruan. Horietatik %40 partikularrenak dira eta %60 udalarenak. Urkiolako parkearen barne egotean arau jakin batzuk bete behar dituzte guztiek; esaterako, ezin dituzte zuhaitzak nahi dituztenean moztu eta biderik ere ezin dute eraiki euren lurretan.

Aramaioko zatiaren aldamenean Arabako Diputazioaren lurrak daude, adibidez, Kondebasoko pagadia. Baina Aldundiaren lursail horiek ez daude Urkiolako parke naturalaren barruan. Aramaioko Udalak baldintza berdinak eskatzen ditu guztiendako. Hori horrela, Arabako Diputaziori eskatu dio bere lurrak ere parkearen barnean sartzea. Udala Diputazioarekin eta Urkiolako parkearekin negoziatzen ari da, baina, oraindik ez dute erantzun zehatzik jaso.


5,5 graduko lurrikara izan da Perun

Sismoa Liman ere nabaritu dute. Lurrikarak hasiera batean izua eragin du eskualdeko biztanleengan, baina orain arte ez dira kalte materialak edo pertsonalak jaso.

Richter eskalan 5,5ko maila hartu du gaur goizean Perun izandako lurrikarak; epizentroa Lima herrialdeko hegoaldean eman da eta hiriburuan ere nabaritu izan da. Lurrikarak hasiera batean izua eragin du eskualdeko biztanleengan, baina orain arte ez dira kalte materialak edo pertsonalak jaso, iturri ofizialek jakinarazi dutenez.

Peru Institutu Geofisikoaren arabera, lurrikara 06:07an (Euskadiko 11:07an) eman da, Mala hiriko hego-mendebaldetik 30 kilometrora, Cañete probintzian. Lurrikara 63 kilometroko sakoneran jaso da.

Sismoa Liman ere nabaritu dute, bertoko hedabideek jakitera eman dutenez.


«Aurrerapausoa izango da ordezkaritza lortzea, gure jarreran moderazioa eskaintzen dugu, eraginkorrak gara»

Ze helburu dauzkazue datozen hauteskundeetan? Ze emaitza espero duzue?

Jabetzen gara zaila izango dela udaletxean ordezkaritza lortzea, baina gure jarreran moderazioa eskaintzen dugun formazioa gara eta publikoa gestionatzeko orduan eraginkorrak gara. Guretzako aurrerapauso bat izango da gure ordezkaritza lortzea Astigarragako korporazioan eta Astigarragako bizilagunentzat ere iruditzen zaigu onuragarria izango dela PPren presentzia izatea udaletxean. Lortzea espero dugu.

Azken legegintzaldian ez zarete Udalean izan. Oraingoan, bi zinegotzi gehiago izango dira. Aldaketak espero dituzue?

Zinegotzi kopurua haunditzeak ez du zertan aldaketa ekarri korporazioaren osaketan. Aldaketak etorriko dira astigartarrak nazkatuta daudelako egungo gobernu taldearen gestioagatik. Lau urteren ondoren, gogoz egongo dira bizigarri berria eta haize freskoa sartu dadin udaletxean.

Zeintzuk dira zuen programaren helburu eta ildo nagusienak?

Gure programak oinarri duen helburu nagusia, norbanakoa da. Astigarragako bizilaguna bere arazo, proiektu, ilusio eta esperantzekin, guk gizarte ireki bat defendatzen baitugu, non persona bakoitza, herritar bakoitza izango den gure politiken erdigunea. Gremioetako konnotazioetatik urrundu nahi dugu, bertan norbanakoa eta bakoitzaren askatasuna difuminatuak/lausotuak edo baztertuak baitira, menpean hartzen duen subjetu kolektibo baten alde.

Ekonomiari dagokionez, beharrezko ikusten dugu politika zorrotz bat aurrera eramatea eta ez gastatzea diru sarrerak baino gehiago; zor dena garaiz eta moduz egin; jasangarritasun finantzarioaren bermea lortu zerbitzuen prestazioan, eta baita ahalik eta gardentasun haundiena ere herritarren zerbitzura.

Gastuen arrazionalizaziorako politikak ere bultzatuko ditugu eta gestioa ere hobetuko dugu, gure irizpideak oinarri hartuta: efikazia, efizientzia eta kalitatea, atentzio berezia jarriz, morosidadea (berankortasuna) murriztean.

Astigartarrek lau hautagaitza izango dituzte datozen udal hauteskundeetan. Beharrezkoa balitz, zeinekin gobernatuko zenukete?

Ez gara politika-fikzioa egitearen aldekoak. Hauteskundeen biharamunean ikusiko dira emaitzak, talde bakoitzak dauzkan ordezkariak eta orduan ikusiko dira aukera posibleak. Dena dela, argi dugu bai, kontu bat: gure botoek ez dute inongo kasutan balioko Bilduk Astigarragako Alkatetza lortzeko.

«Ekonomiari dagokionez, beharrezkoa ikusten dugu politika zorrotz bat aurrera eramatea, eta ez gastatzea diru sarrerak baino gehiago. Gastuen arrazionalizaziorako politikak ere bultzatuko ditugu eta gestioa ere hobetuko dugu, gure irizpideak oinarri hartuta: efikazia, efizientzia eta kalitatea».

Interes orokorreko gaietan adostasunak bilatzearen aldeko lana egingo al duzue?

Urte hauetan zehar, interes orokorreko gaien aurrean egotea tokatzen zaigunean, hau da, Astigarragako biztanleen ongizatean eta herriaren aurrerapenean eragiten dutenean, akordioetara iristeko aukera izango da eta iritsiko gara, gai horiek aurrera egin dezaten.

«Akordioetara iristeko aukera izango da astigartarren ongizatea eta herriaren aurrerapenean eragiten duenean»

Azken legegintzaldian, hondakinen bilketa sistema aldatu da, eta Atez Atekoa jarri da martxan Astigarragan. Nola baloratu duzue aldaketa hori?

Gu ez gaude atez ateko sistemaren aldekoen artean. Ez gaitu konbentzitzen, zikina delako, ez delako praktikoa eta ezta oso higienikoa ere. Gainera, nahiko sistema tiranikoa da bere praktikan, ordutegi zorrotz eta zurrunekin, gaur egungo gizarte anitz honekin ez dena oso bateragarria. Eta zifra ugari eman nahi badizkigute ere, ez dirudi beste sistema batzuk baino eraginkorragoa denik birziklapenari dagokionez, ezta gutxiago ere. Horrez gain, denboran atzera garamatzan sistema da. Gezurra dirudi 2015ean horrela ibiltzea zaborrak biltzen!

Horrez gain, kontuan izan behar da Kontu Auzitegiak orain dela ez asko publikatu dituen azken informeak, Gipuzkoako Mankomunitate jakin baten kostuen inguruan. Bertan esaten da, %104ko igoera izan dela gastuetan, sistema honek eraginda. Egia esan, ez da pozik egoteko kontua, igoera hori bizilagunek ordaintzen baitute.

Eta azkenik, guk dakigula, ez zaie Astigarragako bizilagunei galdetu sistema martxan jartzeko. Bilduk ohi duen bezala jokatu du, ezartzen eta inposatzen, akordiorik eta adostasunik lortu gabe.

«Gu ez gaude atez ateko sistemaren alde. Ez gaitu konbentzitzen, zikina delako, ez delako praktikoa eta ezta oso higienikoa ere. Gainera, nahiko sistema tiranikoa da bere praktikan, ordutegi zorrotz eta zurrunekin, gaur egungo gizertearekin ez datorrena bat»

Zein da zuen proposamena?

Iruditzen zaigu lehenengo pausoa dela bizilagunei galdetzea, garbitasun bermearekin, ea ados dauden ezarri zaien hondakin bilketa sistema honekin, izan ere, orain arte dirudienez inor ez da kezkatu udaletxean zerbitzu honek eragiten dienen iritzia jasotzeaz, ordaintzen dutenak beraiek izanda ere. Ondoren, kontsultan lortutako emaitzen arabera jokatu beharko da.

«Langabeziari eta krisiaren ondorioei aurre egiteko, egokiena, udaletxetik aktibitate ekonomikoa bultzatzea da. Lortu behar da Astigarraga herri erakargarria izatea»

Erraustegiaren aurrean zein jarrera duzue?

Erraustegia, PIGRUGean bildutako proposamena da eta demokratikoki onartu zuten formazio politikoen gehienek; tartean, Partido Popularrak. Proiektua Gipuzkoako Foru Aldunditik gelditzea, Bilduren alde bakarreko iniziatiba izan da, kasurik egin gabe Instituzioan lortutako akordioei. Ezin gara ados egon funtzionatzeko modu horrekin. Bilduk barneratuegia dauka arauak komeni zaizkion erara obeditze hori, eta baita araudia baztertu eta gainetik pasatzeko ohitura ere, bere interesen kontrakoa denean.

«Bilduk herritarren parte hartzea kezko kortina gisa eta panazea bat bezala erabiltzen du, bere gabezia guztiak ezkutatzeko.Kontua da, gai garrantzitsuen inguruan galdetzea, eta komunikazio bideak etengabe irekita mantentzea».

Astigarragan ere, eragina izan du krisiak eta langabeziak. Aurre egiteko neurririk ikusten al duzue?

Langabeziari eta krisiaren ondorioei aurre egiteko, egokiena, udaletxetik aktibitate ekonomikoa bultzatzea da. Lortu behar da Astigarraga herri erakargarri bat izatea proiektu bat martxan jartzeko asmoa duenarentzat. Eta lortu daiteke helburu hori bidea erraztuz eta oztopo burokratikoak kenduz hastera doazenei, ekintzaileei edota ideia on bat dutenei.

«Herritarrak udaletxera gerturatzea bilatu behar da, kontsultak egin ditzaten eta proiektuak proposatu. Baina beste kontu bat da, herritarrak izatea udalaren aktibitatea erabaki behar dutenak».

Parte hartze ordenantza ere badu Astigarragak. Ze suposatzen du ordenantza honek eta zer irabaziko dute astigartarrek? Egokia dela uste al duzue?

Gure ustez, Bilduk herritarren parte hartzea kezko kortina gisa eta panazea bat bezala erabiltzen du bere gabezia guztiak ezkutatzeko. Kontu bat da gai garrantzitsuen inguruan bizilagunei galdetzea eta komunikaziorako bideak etengabe irekita egotea herritarrentzat, udaletxera gerturatu daitezen eta kontsultak egin ditzaten eta proiektuak proposatu. Baina beste kontu bat da herritarrak izatea udalaren aktibitatea erabaki behar dutenak.

«Urumea ibaiaren inguruan hartzen diren erabaki guztiek bide osoan zehar egon behar dute koordinatuta. Udalerri bakoitza bere aldetik badijoa, ziurrenik ez dugu ezer konpontzea lortuko. Neketsua izango da hainbeste denbora daramakin arazoa konpontzea, baina konponbide orokor bat bilatu behar da»

Urumea bazterretan izaten diren uholdeei aurre egiteko neurriak hartu badira ere, ura atera egiten da. Zein dira PPk proposatzen dituen neurriak?

Hartzen diren neurri guztiek Urumea ibaiaren bide guztian zehar koordinatuta egon behar dutela iruditzen zaigu. Udalerri bakoitza bere aldetik badoa, ziurrenik ez dugu ezer konpontzea lortuko. Neketsua izango da hainbeste denbora daramakin arazo bat konpontzea, baina konponbide orokor bat izan behar du ibai guztirako eta bere ingurukoentzako, ubide guztia bat delako eta zati batean gertatzen denak gainerakoan eragiten du. Zalantzarik gabe, nere iritziz, ibaia garbitzetik eta oztopoak kentzetik hasi beharko litzateke.


Txapelketako lehen partida irabazi dute jubenilek

Zarautzek 28-18ko emaitzarekin irabazi du, Carles Valbona KH7 taldearen aurka. Aritzbatalden ari dira jokatzen Espainiako Txapelketa, eta harmailak jendez gainezka daude.


Zalantza sortzen zaio

Kontu tekniko bategatik, omen, orain Kataluniako telebista publikoak dituen zortzi kateetatik lau galduko ditu, Espainiako Gobernuak hartuko duen erabakiaren ondorioz. Europatik datorren zuzentarau bategatik, antza, Kataluniako telebista publikoa, edo kanalak itxi beharrean izango da, edo definizio handiari uko egin beharrean. Kataluniako Gobernuaren arabera, irizpide politikoak erabili ditu Espainiako Gobernuak erabaki hori hartzeko, inolaz ere ez teknikoak. Erabakiaren kontra agertu dira Kataluniako alderdi politiko guztiak, PP salbu: CIU, ERC, ICV, CUP, noski, baina baita PSC ere —»Rajoy gure telebista erasotzen ari da»—. Hauteskunde kanpainan daude, ez dezagun ahaztu.

Eta barkatuko didazue pellokeria, baina kateak galtzea beti da galera. Praktikan, ordea, ez dakit deskalabru handiegia litzatekeen teleikusle katalanarentzat. Alegia, ez dakidala teleikusle katalanak asko-asko galduko lukeen galerarekin. TV3 kate nagusia ez dute inondik inora ere kenduko, aski litzateke hori Kataluniako Gobernuak biharamunean alde bakarreko independentzia aldarrikatzeko —batez ere, eta gaizto jarrita, propagandarako erreminta nagusirik gabe geratuko litzatekeelako bestela—. Lehen behintzat bigarren katea zena ere, 33 izenekoa, nekez ukituko dute. Gehiago ukitu, esan nahi dut. Ukitu zutelako katalanek eurek bere garaian, haurrentzat den Super3 katearekin bateratu eta urardotzeko. Kasu horretan ez zen espainiarren eraso bat izan, nahikoa izan zen katalanen ekinaldia kulturari eskainitako katea izorratzeko. Eta ez zen inor kexatu, bistan da. Prozesu soberanistagatik hori eta gehiago. Kiroletako kateaz zer esan, nigatik gaur bertan ken dezakete, Espainiako Gobernuaren Ministro Kontseiluaren erabakiaren zain egon gabe.

Eta barkatuko didazue orain hain gordin esatea, baina espainiar hauek ez dira enteratzen. Praktikan katalanentzat deskalabru handia ez izan arren, ez dut uste orain katalanen sudurrak ukitzen aritzea munduko gauzarik inteligenteena denik. Esan nahi dut ez dutela gehiegi falta benetan Espainiagandik urrundu nahi izateko, motiboak motiboen atzetik ematen jarduteko gainera. Hori, zer esanik ez, Espainiak Katalunia bere baitan atxiki nahi badu beti ere. Ze, azkenaldian nola ibili dituzten ikusita, horren gainean orobat zalantza sortzen zaio bati.


Hernanik Durangoko taldea

hartuko du gaur Landaren

Hernanik ez du gaur nolanahiko partidua jokatuko; Durangoko taldea hartuko du etxean. Garrantzitsua da partidua irabaztea, Hernanik atzetik segika baitu sailkapenean Durangoko taldea. Hernaniarrak bigarren daude sailkapenean eta durangarrak, berriz, laugarren, bi puntutara. Partidua Landaren izango da, goizeko 12:00etan hasita.


Urola Kostako batzokiek autobusak antolatuko dituzte Gure Esku Dagok larunbaterako deitu duen manifestaziora joateko

Manifestazioa deitu eta babestu duten alderdi politikoetako eta eragileetako kideak. (GED)

Katalunian bizitzen ari diren egoeraren aurrean, Gure Esku Dagok manifestazioa deitu du Bilbon larunbat arratsalderako. EAJk eta EH Bilduk babestu dute deialdia, eta ELAk eta LABek ere bat egin dute manifestazioarekin. Deialdiarekin bat egin dute Urola Kostako hainbat herritako batzokiek ere, eta manifestaziora joateko autobusak antolatuko dituzte Aian, Orion, Getarian, Zarautzen eta Zumaian.

Herri horietako batzokietan eman daiteke autobusetarako izena, eta larunbatean, manifestazioa baino bi ordu lehenago, 03:30ean, abiatuko dira Bilbora.


Borroka feminista zorrozteko bidean

Jendetsuak izan dira Martxoaren 8aren harira hiriburuetan egin dituzten mobilizazioak. Feminismoa «patriarkatuaren basakeriari aurre egiteko arma» dela aldarrikatu dute. Bideoa: Donostiako manifestazioa (Gorka Rubio, Argazki Press)


Segiren aurkako auziagatik espetxean dauzkaten hiru gazte aske geratuko dira bihar

Askatasunak jakinarazi duenez, bihar Oier Oa, Garikoitz Mujika eta Eneko Aizpuru kalera irtengo dira bakoitzari jarritako 60.000 euroko bermea ordaindu ostea. Segiren aurkako auziagatik kartzelan den laugarren lagunari, Araitz Zubimendiri, neurri bera aplikatu diote. Hala ere, Zubimendi ez dute aske utziko beste kasu batengatik bi urteko zigorra duelako.

Zubimendiren abokatuak bi urteko espetxe zigorra bertan behera geratzea eskatu du Askatasunaren arabera. Epaileak baina ez du onartu. Abokatuak helegite berria jarri du.

Lau gazteak Lapurdiko hainbat herritan atxilotu zituzten. Ondoren, Espainiatik luzatutako euro aginduei eta estradizioei bide eman zieten Frantziako agintariek eta orduan Espainiaratu zituzten.

Oier Oa, Garikoitz Mujika eta Eneko Aizpuru bihar kaleratuko dituzte eta Askatasunak euren herrietan eskeiniko dizkieten harreretan eta datozen egunetako ongi etorrietan parte hartzeko deialdia luzatu du.


San Antonio-Santa Ritak hasi ditu aurten ‘Pleno Txikia’-k

San Antonio-Santa Rita ikastetxeko neska-mutikoen eskutik hasi dira, gaur, ‘Pleno Txikia’-k.

San Jose Jesuitak, Nevers, Kurutziaga Ikastola eta Landako herri-eskolakoak izango dira hurrengoak; guztira, 11-12 urte bitarteko 300 eskolaumek parte hartuko dute. 2009ko aurrekontu parte-hartzailean batuko dituzte bertan jasotakoak.


2017

Normala da urte berria iristean, hurrengo hamabi hilabeteek zer ekarriko diguten galdetzea. 2016a, gainera, onerako edo txarrerako, aldez aurretik oso presente izan dugun urtea da. Ondo gogoratzen dut Donostiak hiriburu kulturala izateko lehia irabazi zuenean hura iristeko denbora anitz falta zela pasatu zitzaidalako orduan burutik. Eta hara non iritsi zaigun unea.

Hala ere, etorkizun urrun zirudien orainaldi honetan, gehiago larritzen nau zer gertatuko den 2017an. 2016ko abenduaren 31ren azken minutuetan kultur eragileek tripan korapiloa sentituko ote duten, iluntasunera bidaia hasten dela dakitelako. Hiriburutzaren ideietako bat Gipuzkoako eta, ahal izanez gero, Euskal Herriko sare kulturala indartu eta bertako profesionalei plataformak, tresnak eta iraunkortasunerako proiektuak ematea bazen ere, ez dirudi halakorik lortu denik. Gehienetan gertatzen den bezala, unean uneko dirdirak hartu du lehentasuna, luzaroan mantendu baina momentuan horren ikusgarri ez diren ekintzak baztertuz.

Azken urteetan hiriburutzan inbertitu den dirua nora joango da 2017an? Kultur proiektu berriak sustatuko dira, daudenak indartu? Gustura erratuko nintzake, baina beste motatako «proiektu estrategikoetara» bideratuko direlakoan nago; izan ere, aipagarria da azken urteotan kulturak eraman duen diru mordoa, eta ziur nago politikari askok beste esparru batzuetarako eskatuko dutela arreta orain. Ez litzaidake gaizki irudituko kultura azken urte hauetatik indartuta atera izan balitz, baina burura datorkidan irudia ilun samarra da: profesional asko kalean DSS2016 likidatu bezain laster, aurretik prekario ziren proiektuak prekariotasun berean murgilduta, eta, gainera, epe ertain edo luzerako kultur plangintza orokor eta seriorik ez. Ez dago atzera eginik, aurtengoa jada martxan da, eta balizko erabaki okerrak hartu baziren tartean, horietatik onena ateratzea besterik ez da geratzen. Baina oraindik 2017tik aurrera eraikitzeko aukera hor dugu, eta ez dut uste behar beste bultzatzen ari denik.


Ansa izeba-ilobak segan

Almitza Sega Elkarteak aurten lehen aldiz Almitzaren Sega Liga antolatu du. Emakumezko zein gizonezkoek parte hartuko dute, 50 eta 100 metro koadroko sailak ebakiz, hurrenez hurren. Emakumezkoetan lehiatuko diren 10 lagunen artean daude Ixabel —argazkian— eta Ainhoa Ansa izeba-ilobak. Gizonezkoetan, berriz, 29k eman dute izena. Lehen saioa igande honetan jokatuko da Zerainen (Gipuzkoa), 17:30etik aurrera; bigarrena ekainaren 15ean Igorren (Bizkaia); hirugarrena ekainaren 29an Tolosan (Gipuzkoa); laugarrena uztailaren 13an Asteasun (Gipuzkoa); bosgarrena uztailaren 20an edo 27an Artean (Bizkaia); eta azkena abuztuaren 2an Oiartzunen (Gipuzkoa).


Gaur eta bihar, Ainara Ortega, La Perlan

Donostiako Jazzaldiari eman zaio hasiera eta igandera arte, lau egunetan, txoko desberdinak musikaz blai jarriko dituzte abeslari eta musikariek. Hernaniko artistek ere hartuko dute parte. Honela, gaur, ostirala, eta bihar, larunbata, La Perlako terrazan Ainara Ortega Quartet-ek emanaldia eskainiko du, 18:30etan hasita. Doan izango da. Bere bigarren eta hirugarren emanaldiak izango dira. Atzo, Victoria Eugenian, Iñaki Salvadorrekin batera Mikel Laboaren abestiak landu zituzten jazz estiloan eta astelehenean Villabonan ariko dira 20:00etan. Sarrera hemen ere librea da.


Urkulluk 'akordioak eta aliantzak' sortzeko dei egin du

EAJko presidenteak krisiaren aurkako plan bat garatzea eskatu dio Eusko Jaurlaritzari.

Iñigo Urkullu EAJko presidenteak adierazi du Euskadin "akordioak eta aliantzak" behar direla, krisi ekonomikoaren "larritasuna" dela eta.

Blogean publikatutako artikulu batean, Urkulluk "polemiketan ezkutatzea" leporatu dio Patxi Lopez lehendakariaren Gobernuari, "ez baita gai krisiari erantzuteko".

Horrenbestez, "energiak" proposamenak egitera bideratzea eskatu dio, "polemikak sortzera baino".

Polemika horien artean, Urkulluk Rodolfo Ares Herrizaingo sailburuak egindako adierazpen batzuk aipatu ditu. Hain zuzen ere, "atentatuen eta ETAren presioaren uzta jaso izana" egotzi zion Aresek EAJri, jeltzaleak erakunde terroristarengatik 'erbesteratuek' EAEn eta Nafarroan bozkatzearen aurka daudela eta.

Horren ildotik, "akordioak eta aliantzak" bilatzeko eta krisiaren aurkako "kontingentzia plana" sortzeko dei egin du.


«Euskal kantetan oinarritu gara gure moldaketak eta perbertsioak egiteko»

Astigarragako Santio jaietan izango zarete. Nolako ikuskizuna daukazue prestatuta?

EPA! Ikuskizuna eramango dugu Astigarragako oholtzara. Gure bigarren lana da eta lehenengoan bezala, a capella estiloan oinarritzen den ikuskizun musikal bat da; bertan musika eta lau pertsonajeen sketchak elkartzen dira kontzertu bat baino gehiago eskainiz. Baina bigarren honetan euskal kantetan inspiratu gara (Xalbadorren Heriotzean, Bagare, Lau Teilatu, Maitiak Galdegin zautan, besteak beste) gure moldaketak eta perbertsioak egiteko; sanba, reggae, bollywood, jazz estiloetara eramanez.

Umorea da zuen emanaldien ezaugarri nagusia, ezta?

Bai, umorea dago hasiera-hasieratik. Eta hasieratik argi geneukan zer edo zer dibertigarria izan behar zela; ez bakarrik publikoak ondo pasatzeko, baizik eta guk ere disfrutatzeko. Gainera, gure zuzendaria, Patxi Barco, genero askotan aritu den arren, komedian nabarmentzen da. Emanaldietan umorea ikus daiteke abestien modaketetan, lau pertsonajeen nortasun xelebreetan, koreografietan, gidoian... Gidoia Patxi Barcok eta Kepa Errastik egin dute eta hau da sinopsia: lau pertsonajeak konbentzituta daude munduko estilo musikal guztien jatorria gure folklorean bilatu behar dela. Hau da, jazz, swing, afrikar musika… euskal musikatik sortu direla.

Zein elementu nahasten dira zuen saioetan?

Abestiak gehienak a capella badira ere, emanaldietan instrumentoak ere jotzen ditugu: gitarra, teklatua, esku-soinua eta kajoi flamenkoa. Bestetan, guk egindako base musikalen gainean abestu eta dantzatzen dugu. Horrela, dinamika ezberdinak sortzen dira emanaldian zehar, eta koreografiak ondo etortzen zaizkigu ahotsak deskantsatzeko. Baina, gure emanaldiak kontzertu bat baino gehiago eskaintzen du, beraz, musikaz aparte, gidoi bat badago abestiei lotura eta ikuskizunari zentzua ematen diena.

Antzerkia egiten duzuela esan liteke?

Emanaldiaren %80a musika da, baina abestiak lau pertsonajeen harrikadekin nahasten direla esan daiteke. Patxi Barcoren lana izan da pertsonajeak zutik jartzea eta emanaldiari koherentzia ematea. Ez da lan makala berak egiten duena. Gainera, beti hobetzen saitzen gara, bai antzerkiari, bai abestiei dagokienez.

Zer da ikusleek gehien atsegin dutena, Demodé Quartet-en ikuskizunetan?

Uste dugu, alde batetik, gure betiko kantak beste era batean entzutea dela gehien harritzen duena. Adibidez, Sarri Sarri moldaketak barreak sortarazten ditu beti, edo Loa loa seaska kanta bollywood kanta-dantza bat bihurtzea… Eta bestetik, guk oso ondo pasatzen dugula ikustean, publikoak ere gehiago disfrutatzen du.

Zer da benetan berezi edo desberdin egiten zaituztena?

Gure abestien moldaketak originalak eta freskoak direla, espero ez diren estiloak sortzen ditugu betiko kantekin.

Zertan oinarritzen zarete, horrelako ikuskizunak prestatzeko?

Lanean eta lanean eta lanean… ez dago besterik!

Nondik ateratzen dituzue ideiak, nondik inspirazioa?

Gure umoretik, gure jolasetik… Entsaioetan oso ondo pasatzen dugu, eta horrek laguntzen dio sormenari, baina ez gaude beti barrez, lan serio bat atzean badagoelako (armoniak prestatu, gidoia, entsaioak, grabaketak, antolamendua…).

Zer dela eta hasi zineten espektakulu hauek egiten?

Horrelako ikuskizun bat egitea buruan bagenuen aspalditik, gure diziplina guztiak nahastuko zituen ikusizun bat: musika, antzerkia, umorea… Horrela hasi ginen entsaiatzen eta ahotsak enpastatzen 2008 urtean.

Bost urtetan, makina bat emanaldi eskaini dituzue.

150 emanaldi baino gehiago. 2010eko maiatzean gure lehenego ikuskizuna “DQ” estreinatu genuenetik antzerki-areto aunitzetatik pasatu gara; haien artean, Donostiako Antzoki Printzipala eta Kurtsaala, Bilboko Arriaga edota Campos Eliseos Antzokia. Era berean, ekitaldi haundietan ahotsa zein aurpegia jarri dugu; 2013ko Donostiako Zinemaldian, esate baterako. Eta 2013ko azaroan bigarren ikuskizun musikala estreinatu genuen: Epa!. Bigarren ikuskizun honen aurkezpenaren bira luzean gabiltza murgilduta uda honetan ere, Euskal Herrian zehar. Eta aldi berean, uda honetako asteazkenetan Madrilgo Lara Antzokian gaude “DQ” ikuskizunarekin. Eta momentuz oso kritika onak jaso ditugu!

Zer ematen dio taldeko kide bakoitzak Demodé Quartet-i?

Musikalki estilo ezberdinetatik gatoz: jazz, pop, musika elektronikoa edota kantautore musikatik. Honi gehitu behar diogu pertsonalki ere oso ezberdinak garela, eta hori oso aberasgarria dela gure kasuan. Dena den, nahiz eta oso ezberdinak izan, nahiko ondo entenditzen gara musika sentitzeko momentuetan. Hori musikari dagokionez, bestetik Patxi Barcoren lana oso argi dago, antzerkiarekin zerikusirik daukana bere eskuan dago.

Taldea ezagutzen ez duena, nola animatuko dugu zuen saiora joatera? Zer aurkituko dute bertan?

Freskura, dibertsioa, umorea, armonia berriak… aurkituko dituzte. Beraz, ondo pasatzera eta gure ahotsekin disfrutatzera animatzen ditugu euskaldun guztiak. n


Kutxabank: hazkundea, barrutik

Tamaina handitzeko asmoz beste finantza erakunderen bat erosteko ideia baztertu du Mario Fernandezek

Negozioan hazkundea espero du aurten Kutxabankek. Hori bai, bankuaren jarduera propioek bultzatutako hazkundea izango da, ekonomian espero den hobekuntzan oinarrituta, eta ez beste finantza erakunderen bat erosita edo aliantzak eginda.

Mario Fernandez Kutxabankeko presidentea Gasteizen izan zen atzo, kontakturik gabeko kreditu eta zordunketa txartel berriak aurkezteko. Agerraldian bankuaren etorkizun hurbilaz mintzatu zen. Propio baztertu zuen Fernandezek edozein erakunde erostea. «Ez gara inolako operaziorik aztertzen ari. Hazkundea barrutik iritsiko da, negoziotik». Oraindik ezegonkortasuna erabat desagertu ez bada ere, ekonomiatik «seinale positiboak» jasotzen dituela azaldu zuen bankuko presidenteak.

Espainiako finantza merkatuaren berregituratzeak aldaketa ugari ekarri dizkio Kutxabanki. Aurrezki kutxek finantza negozioa kudeatzeari utzi diote, baina bankuaren jabetza osoari eusten diote oraindik BBK-k, Kutxak eta Vitalek. Orain dela gutxi, bankuak erreskatatzeko FROB funtseko zuzendariak, Antonio Carrascosak, bazkide pribatuak lortzeko aholkatu zion Kutxabanki, «lehen mailan jokatu nahi badu».

Kapitalaren parte bat esku pribatuetan uzteko aukeraren kontra mintzatu dira jada hala EAJ nola EH Bildu. Fernandezek ez zuen auzia aipatu nahi izan —«ez dut aztertu», desenkusatu zen—, baina argi utzi zuen FROBeko arduradunak irudikatu zuen mailaketa «oso zoritxarrekoa» iruditu zitzaiola. Bankuak berregituratzeko prozesuak aurrera egin du, baina oraindik urrats batzuk falta zaizkio. Batetik, Bankiaren pribatizaziorako bidea hasi da, Goldman Sachs aholkulari gisa izendatuta. Bestetik, Catalunya Banc erakundearekin zer egin erabaki behar du gobernuak. Osorik saltzeko aukera geroz eta urrunago ikusita, zatikatzeko eta aktiboak multzoka saltzeko atea irekita dago.

Emaitzak, hilaren 27an

Kutxabanken emaitzak datorren otsailaren 27an onartuko ditu bankuko kontseiluak. Baina datu batzuk jada jakinarazi ditu finantza erakundeak, joan den larunbatean zuzendaritzako kideekin izandako bilera baten harira. Batez ere, kaudimena indartu ahal izan dutela nabarmendu dute, laguntza publikorik, carry trade operazio aipagarririk edo aktiborik saldu gabe. Kalitate handiena duen kapital neurketa ezberdinetan gora egin du Kutxabankek, eta Core Tier I ratioan %12raino iritsi da.

Aurten Europako Banku Zentralak egingo dituen azterketen zain daude, eta, Europako beste banku gehienek bezala, funts propioak hornitzeari lehentasuna eman diote. Azterketen emaitzak urte amaierarako espero dira, baina ebaluaziora begira «eroso» dagoela ziurtatu du bankuak.

Zuhurtzia jokabide horrekin aritu da Kutxabank azken urteotan. Horrek irabaziak murriztu ditu, eta, ondorioz, gizarte ekintza finantzatzeko diru sailak asko murriztu dira. Emaitzen itxiera aurreratu gabe, aurrezki kutxek gizarte ekintzaren bidez egiten dituzten jarduerak «bermatzeko» kezka badutela ziurtatu zuen Fernandezek. Iaz 84 milioi euro irabazi zituen bankuak. Aurten, irail arteko bederatzi hilabeteetan, bankuaren mozkin garbiak 60 milioi euro izan ziren, aurreko urtean baino %4,4 gutxiago.

Txartel berriak Araban

Kontakturik gabeko kreditu txartel berriak aurkezteko ekitaldia zuen atzo Kutxabankek. Ez da halako txartelak merkatura atera dituen lehen erakundea, baina horien erabilpena sustatzeko programa zabala martxan jarriko du, Arabatik hasita. Herrialde horretan eman dituen txartel guztiak ordezkatuko ditu, eta kontakturik gabeko zerbitzua gehituko die.

Zertarako erabiltzen dira txartel berri horiek? 20 eurotik beherako ordainketak egiteko aukera ematen dute, txartela datafonora hurbiltze hutsarekin, bestelako sinadura edo gakorik sartu gabe. Gainerakoan, txartel klasikoen zerbitzu berak dituzte. Urte bukaeran zerbitzua Bizkaira eta Gipuzkoara hedatuko da.


Euskal selekzioa ikusteko sarrerak

Euskal selekzioa ikusteko 6 sarrera daude. Lehenego erantzuten dabenak berandako ! !!! !

Ez baditxu nahi danak, hurrengo erantzuten dabenandako.

Informazio gehiago euskal futbol federakundean edo twitter bidez @Hgallas.


Jaien hasiera

Hasi dira Amurrioko Jaiak. Aurtengo pregoilaria Mendiko Lagunak mendi taldea da.


Bartzelona eta Malagaren arteko partidaren bideoa


Osintxuko sarrera itxita euriagatik

Bergaratik Osintxurako sarrera-irteera itxita dago eurijasaren ondorioz. Ur-baltsa handia sortu da eta udaltzainek itxi egin dute sarrera hori. Hortaz, auzora sartu zein handik irtetzeko, auzoaren beste muturrean dagoen sarrera-irteera erabili beharko da. Sarrerako ur-baltsa horrez gain, auzorako errepidean aurrera egin eta 200 bat metrora zuhaitza ere erori da errepidera eta bidea erabat itxi du. Batean zein bestean Ul brigadako langileak lanean dihardute errepidea ahalik eta azkarren zabaltzeko.


Bitartekaririk gabe saltzen duten baserritarrak gero eta gehiago dira

Garai batean baserritarrak zuzenean saltzen zizkion etxeko produktuak bezeroari, azokan edo etxean. Denborarekin, ordea, bitartekariak sartu ziren tartean eta azken urteotan, baserritarren kalterako, saltoki haundietara joateko ohitura haundia dago. Halere, bada oraindik produktu freskoa nahiago duenik ere eta horretarako dendara joan ordez, zuzenean nekazari edota abeltzainengana jotzen duenik ere.

AHT-A BARATZE ERDITIK

Donibane Lohizunen Lekuonak duen baratzea erditik zatitzea aurreikusia dago Abiadura Haundiko Treinbidearen proiektuan.

SALMENTA BEREZIA

Esne fresko pasteurizatua ematen duten makina dute Jauregia gasnategikoek Elizondon eta egunean 80-90 litro saltzen dituzte.

3.500 KILO ESNE

Urtean 3.500 kilo ardi-gazta egiten dituzte Gorritz baserrian –25.000 litro esne– eta gehienak Leitzan saltzen dituzte.

Gero eta baserritar gehiago dira aurrez-aurreko salmentarekin ari direnak, etxeko produktuak bitartekaririk gabe saltzen dabiltzanak, alegia. Eta baserritik bizi direnak gero eta guttiago diren arren, merkatuaren beharretara moldatu eta baserriko lanetik bizi direnak ere badira: Beñat Lekuona, Aitor Azkarate eta Xabier Sestorain dira horietako batzuk.

Sarako baratzezaina

Sortzez Biriatukoa baina Saran bizi den Beñat Lekuona baratzean egiten duenetik bizi da. Saran dituen 15 hektarea eta Donibane Lohizunen dituen bi hektareatatik ateratzen dituen baratzekariak bi herriotan saltzen ditu. Duela 15 urte hasi zen Donibane Lohizuneko merkatuan saltzen, anaiak hasitako bideari erreleboa hartutakoan. Dena den, etxean ttikitatik baratzean ibilia da. Kontatu digunez, urteotan bezeroak aldatu egin zaizkio: «lehenago adineko jendea bakarrik etortzen zen eta orain bikote gazteak ere hasi dira, gehienbat lehenbiziko haurra izatean». Merkatura doana kalitate bila doala ziur dago: «badakite nik ez dudala tratamendu kimikorik ematen eta horretarako heldu dira».

Merkatuko salmenta ongi zihoan arren, duela bi urte Kontsumo Taldeekin hasi zen lanean. Nekazal produktu batzuk zuzenean baserritarrari erosteko osatzen diren taldeak dira Kontsumo Taldeak eta Ipar Euskal Herrian hedapen haundia dute. AMAP edo landa eremuko nekazaritza mantentzearen aldeko elkarteetan antolatzen dira. Lekuonak Donibane Lohizuneko AMAPen deia jaso zuen 2008an, barazki freskoekin egindako otarreak saltzeko prest ote zegoen galdetuz. Ehun interesatu baino gehiago zeuden, baina baratzezaina 15ekin hasi zen, eta orain 26 familia ditu. Eta Saran ere berdin hasi da. «Etxerat etorri nahi zuten erostera eta taldean antolatzeko erran nien». 10-12 familiarekin hasi eta gaur egun 15 ditu Saran. «Gehiagok ere nahi lukete, baina ez dut aski».

Kontsumo Taldeko kideek sorpresan jasotzen dute otarrea. Sasoiko produktuekin hornitzen du, baina bezeroek ez dute jakiten zer izanen duten. Astearte arratsaldero, Sarako plazan egiten dute hitzordua eta bezeroak orduan joaten zaizkio otarrearen bila. Ordaindu, berriz, hilabete hastapenean egiten diote.

Badu, ordea, kezka haundiagoa eragiten dion bertzelako kontua: Abiadura Haundiko Treinbidea. Proiektuan Lekuonaren Donibane Lohizuneko baratzea erditik zatitzea aurreikusia dago. Lehendik treinbidea izanda eta erabili gabe egonda, berria egitea «zozokeria haundia» dela iruditzen zaio, eta gainera, «diru aldetik nire etxerako gauzarik inportanteena han da. Ez dut Sararat ekartzen ahal, bezeroak gehienbat han baititut». Itxaropen bakarra «treinbidea ez egitea» dela aipatu digu, eta helburu horrekin, politiko eta hedabideengana jo du.

Anizko Jauregia

Anizko Jauregia baserrikoek zuzenean baina modu berezian saltzen dute etxeko behien esnea: esne fresko pasteurizatua ematen duten makinen bidez. Elizondon paratu zuten lehenbizikoa, eta horrekin «kontent» daudela erran digu Aitor Azkaratek. «Inguruko jendeak hemengo produktua baloratzen du», dio. Asteburuetan eta udan, turista gehiago dabilenean, gehiago saltzen badute ere, bataz bertze, egunean 80-90 litro saltzen dituzte makinatik. Aldiz, Atarrabian paratu zutena kendu behar izan dute, ez zuelako funtzionatu eta «ikusi genuelako jendeak ez zuela produktua baloratzen». Makinaz gain, etxean duten dendan ere saltzen dute esnea, baita gazta eta esnekiak ere. Azken hauek inguruko denda ttiki eta Interneten ere (www.jauregia.net) aurki daitezke. Baina Internetek «arrakasta ttikia» duela aipatu digu Azkaratek. Hauxe arrazoia: «salmenten %80-90 eskualdean egiten dugu, eta etxeko eta inguruko dendetan badaude gure produktuak».

Leitzako Gorritz BASERRIA

Nekazaritza ikasketak bukatu, urtebete eraikuntzan lan egin, eta 19-20 urte zituela hasi zen Xabier Sestorain Leitzako Gorritz baserriko semea etxean lanean, eta hortik bizi da. Etxean dituzten 300 bat ardiren esnearekin egindako gaztak saltzen dituzte, eta horrez gain, axuriak ere bai harakinari, eta noizean behin etxera etortzen denari. Gaztak, berriz, Leitzan astero egiten den azokan eta etxean saltzen dituzte gehienak, eta «ale batzuk dendan», dio Sestorainek. Bezeroak ere gehienbat herrian dituzte, nahiz eta Iruña eta Gipuzkoa aldetik ere bakarren bat etorri, eta turistak ere bai opor garaian. Urtean 3.500 kilo gazta inguru egiten dituzte, hau da, 25.000 litro esne.

Krisiaz galdetuta, «azken urtean salmentan ez dugu arazorik izan», erantzun digu, baina gazta guztiak «etxeko esnearekin egiten ditugulako». Esnearen «gehiegizko produkzioak» kezkatzen du leitzarra: «horrek prezioaren jaitsiera dakar zuzenean». Bere irudiko, «ustiategi haundi batzuk esne asko ateratzen ari dira eta epe ertainera, ondorioak ekarriko ditu, eta zoritxarrez, prezioaren jaitsiera izanen da». Alde horretatik, «zaila» ikusten du etorkizuna. Krisiarekin jendea «beldurtua» dagoela uste du eta horregatik, «jendea merkearen bila» dabilela. «Garrantzia eman behar genioke bertakoa mantendu eta gaur egungo baserritar kopurua eusteari. Bestela, baserritik ia inor ez da biziko».

Beñat LEKUONA, Sarako baratzezaina. «Jendea izitua dago alde guzietan gaitzak agertzen ari direlako eta ongi jan nahi dute»

«Sara, Donibane Lohizune, Azkaine, Senpere eta Ziburukoak ditut bezero gehienak eta udan turista franko ere etortzen dira. Gan den udan beldur nintzen zer pasako ote zen krisiarekin, baina sekula baino hobeki saldu nuen. Krisia bada, baina bertze aldetik, jendea izitua dago alde guzietan gaitzak agertzen ari direlako eta ongi jan nahi dute. Jateko gauza da jendeak azkenik kenduko duena. Krisia baino arazo haundiagoa dut nik orain. Treinbide laisterraren proiektuan Donibane Lohizuneko nire baratzea erditik zatitua ageri baita eta horren kontra borrokan ari naiz».

Aitor AZKARATE, Anizko Jauregia baserria. «Kopuruaren aldeko apustua egitea baino hobe da kalitatearen alde egitea»

«Abeltzaintzan beti izan da krisia, ez da gaurko afera eta etorkizuna ere nahiko beltz dago. Baina etxeko produktuak oraindik baloratzen ditu jendeak eta prest dago ordaintzeko. Orain esne ekologikoa ekoizten hasiko gara eta horretarako Kontsumo Taldeei galdetu diegu. Salmenta zuzena eginen genuke eta bezeroarekin harreman zuzena eduki eta hori guri interesatu egiten zaigu. Zenbat eta bitartekari gutiago izan, orduan eta hobeki. Bide berriak landu beharra dago eta kalitateko produktuak eskaini nahi ditugu. Kopuruaren aldeko apustua egitea baino hobe da kalitatearen alde egitea».

Xabier SESTORAIN, Leitzako Gorritz baserria. «Eroslea produktu merkearen bila dabil, eta hori industrialki egiten den ustiategietan lortzen da»

«Jendearen erosteko ohiturak aldatu egin dira. Lehenago balio gehiago ematen zitzaion janariari eta orain gero eta gutxiago ematen zaio, batez ere, hirigunean. Sistemak berak ere saltoki haundietara joateko kontsumo eredua bultzatzen du. Gainera, garai batean garrantzitsuak ez ziren gauzak orain hala dira, adibidez, kanpora joatea. Lehenago gutxi ateratzen zen kanpora eta jendeak gutxi gastatzen zuen horretan. Orain, ordea, jendeak beste gauza batzuetan gehiago gastatzen du eta gutxiago janarian. Eroslea produktu merkearen bila dabil, eta produktu merkea industrialki lan egiten duten ustiategitan lortzen da».


Rekalde Jai Alai!

Rekalde taberna pilotaleku bihurtuta.

Parte Zaharreko Rekalde tabernakoak serio demonio ibili dira inauterietarako prestaketa lanetan, eta gaur erakutsi dute euren esfortzuaren emaitza ikusgarria. Rekalde Jai Alai Pilotalekua bihurtu dute auzoko taberna. “Pilotalekura” joan eta pilotarekin lotutako mozorroekin joateko deia egin dute: artekariak, argazkilariak, publikoa, botileroak, pilotariak… denak ongi etorriak izango dira!


Corrugados enpresa ixteko txostena aurkeztu dute Madrilen

Azpeitiko eta Lasaoko bi lantegiak itxi eta 370 pertsona kaleratuko dituzte, eta zeharkako beste 100 lanpostu galduko dira.

Gallardo Taldeak gaur arratsaldean aurkeztu du Azpeitiko eta Lasaoko Corrugados lantegiak ixteko txostena Lan Ordezkaritzaren aurrean.

Corrugados itxita, 370 enplegu zuzen eta zeharkako beste 100 galduko dira. Itxierak eragin zuzena izango du Azpeitiko eta, oro har, Urola Kostako ekonomian.

Langileen ordezkariak Eusko Legebiltzarrean izan dira gaur, eta oso haserre mintzatu dira, kanpotik hartutako erabaki batek eskualde oso bateko diru-iturri nagusia agortu duelako. Zuzendaritzak izan duen "jarrera inposatzailea" salatu dute.

Enpresak diru-laguntza publikoak jaso dituen neurrian, erakundeek esku hartu beharko luketela diote langileek, eta, batez ere, espedientea hemen izapidetu beharko litzakeela.

Enpresa bizirik mantentzeko nahikoa arrazoi badaudela sinetsita joan dira langileak Madrilera; han jaso dute enpresa ixteko erabakiaren jakinarazpena.


Aste bukaerako lasterketak CC BURUNDA TxE

Larubat goizean " QUESOS ALBENIZ"eko kadeteek Zumaian izango dute lasterketa 10h45tan. 57km egin beharko dituzte eta gaztetxoak sariko 2º froga izango da. Ea joan zen asten bezain ongi hibiltzen diren. Juniorren berriz Lizarrara doaz berriro larunbat arratsaldean eta oraingoan 83km egingo dituzte lizarraldean. Zorte ona izan dezaten denek eta animo


5. eguneko kronika: Eguna orduz ordu

Alamedak azul kolorea hartu du gaur (martitzena) arratsaldean. Alameda beteren aurrean, herritarrek Plaiko Zubia bete dute, zubi harresiarekin. Ondoren, txistu eta irrintzi artean, herritarrek kalejira egin dute. Dantzak be egin dituzte.

ONDARROAKO ASKE GUNEA, 5. EGUNA [nggallery id=41]

Goizeko kronika

10:30 inguruan, Turrun hotsa entzun da Ondarroan; izan be, Iurretatik Ertzaintzaren zortzi furgoi atera direla jakin eragin dute Alamedan. Orduan, jendeak herri harresia osatu du zubian. Dena den, alarma faltsua izan dela baieztatu dute orain; hori dela eta, herri harresia desegin egin dute. Halanda be, adi daude oraindik; beraz, alarma piztuta dago.

Bestalde, Lakuako Segurtasun sailburuorde Josu Zubiagak adierazi du Ertzaintzak, «denon hobebeharrez», Ondarroako Aske Gunea «era baketsuan» hutsarazi behar duela. Polizia autonomikoak epaileen aginduak beteko dituela nabarmendu du, «bere betebeharra delako».

Gertaera barriren bat izanez gero, Lea-Artibai eta Mutrikuko Hitzak zuzenean emongo du horren barri. Gainera, Twitter bidez be, etengabeko eguneraketak egingo ditu egunkariak.

Tarteka, zuzeneko konexioak:

http://www.ustream.tv/channel/leaartibaietamutriku

Goizaldean gertatutakoa (astelehenetik martitzenera):

Goizaldean Ertzantzaren furgoneta bat inguruan zebilela-eta, Aske Guneak zubi harresia osatzeko deia egin du. Denbora tarte oso txikian Ertzantzaren furgoneta koartelean sartu dela baieztatu dute (02:00).

Goizaldean egindako zubi harresia desegiten (bideoa)

Bigarren zubi harresia 05:00etan egin da.

07:00etan piztu da hirugarren alarma gorria. Antxoaren turrunak jo eta minutu gutxira, zubi harresia eraikitzeko deia egin da. Aske Guneak bosgarren eguna zubi harresia eraikiz hasi du. “Primeran! Oson ondo ari zarete erantzuten; gertatzen dena gertatuta ere, Ertzaintzak ez du Urtza erraz atxilotuko!”, esan dute bozgorailuek.

Eguneko ekimenak lotzen jarraitu dute Aske Gunean bildutako herritarrek.

Orokorrean, aurreko egunetan baino jende gehiago batu da gaur (astelehen-martitzen gaua). Bada, Aske Guneko antolakuntza pozik dago eta herritarrei Ondarroara gerturatzeko egindako deiak “erabateko” erantzuna eduki duela esan dute.

Aske Guneko lehenengo eguna, bideoan

Bigarren eguna, bideoan


ELAk akordiorako oinarria lortu du Gipuzkoako errepideen zaintza lanetako enpresekin

Langileek bertan behera utzi dute 315 eguneko greba. Usurbilen, Ingemarreko zuzendaritzak hartzekodunen konkurtsoan sartu du planta.


HARA! Ro taldeak kontzertua emango du Donostiako Jazzaldian

Donostiako Jazzaldiko antolatzaileak hasi dira aurtengo jaialdian nortzuk parte hartuko duten jakinarazten, eta Azkoiti-Azpeitiko Ro taldeak osatuko du hango kartela, beste hainbat talderen artean. Iker Amenabarrek (baxua), Mikel Iraetak (pianoa eta sintetizatzaileak), Gorka Alkaldek (gitarra) eta Josu Usobiagak (bateria) osatzen duten taldeak uztailaren 27an eskainiko du kontzertua, 22:15ean, Coca-Cola agertokian. No-Land Trio hirukotearen atzetik igoko da Ro taldea taula gainera, eta doako sarrera izango du emanaldiak.

Joan zen urtean sortu zuten bost musikariek Ro taldea, Azkoitiko Matadeixen. Postrock eta rock experimentalaren bueltan sortzen dituzte abestiak musikariek.


JAEDek frontenis txapelketa antolatu du

JAED Gizarte Laguntzak frontenis txapelketa bat antolatu du. Hain zuzen ere, txapelketa ekainaren 25ean izango da Durangoko Ezkurdi Jai-Alai pilotalekuan; 09:00etan hasiko dituzte lehenengo norgehiagokak.

Banatuko dituzten sariak ere jakinarazi dituzte. Larrinagatxu jatetxean eta Durangoko Gran Hotelean afari bana banatuko dituzte JAEDeko ordezkariek azaldu dutenez. Horrez gainera, Cafés Baquéren kafe produktuen hainbat sorta ere emango dituzte parte-hartzaileak saritzeko.


Oinazearen artea

Louise Bourgeois artistaren Gelakserieko 28 pieza elkartu ditu BilbonGuggenheim museoak. Mina lanbideizan zuen artistaren kezkak eta ofizioaelkartu ditu erakusketak.


Bilera, gaur

Konpartsan atera ziren guztiei dei egiten die San Joan Konpartsak gaurko bilerara azaltzeko. 19:00etan izango da Sandiusterrin (Ongintza).


EH Bilduk Oiartzungo ekitaldi nagusia egingo du bihar eguerdian

Oiartzungo EH Bilduk kanpainako ekitaldi nagusia bihar —larunbata— egingo du. 12:30ean izango da, Arizmendi-Eneko lorategian. Eguraldi txarra eginez gero —hala dago iragarrita—, Madalensoro pilotalekuko kanpoko estalpean egingo dute.

Jexux Leonet alkate eta alkategaiak azalduko ditu datozen lau urteetarako proposamen estrategikoak. Arkaitz Rodriguez Sortuko idazkari nagusiak ere bai hitz batzuk esango ditu.

Programa osaketa

Koalizioak gogorarazi duenez, duela urtebete hasi ziren programa osatzeko prozesuan, eta 100 herritar baino gehiago aritu dira horretan lanean. Azken lau urteetan hainbat arlotan “aurrerapauso garrantzitsuak” eman direla esan dute, eta datozen lau urteetan bide beretik jo nahi dutela. “Proiektu estrategiko hau oiartzuarrekin eta herriko eragile ezberdinekin elkarbanatu dugu eta beraien ekarpenak jasoaz aberastu dugu”, gaineratu dute.

Proposamenen artean, Gizarte-Ongizate Saila indartu nahi dute, baita etxez etxeko laguntza zerbitzua ere. Alokairu publikoko etxebizitzak egin nahi dituzte Urkabe-Baita inguruan.

Horrez gain, Mendiburu 14 eraikinaren garrantzia nabarmendu dute: kultura aretoa izango du, baina baita ere jubilatuentzako elkartea eta euskararentzako azpiegiturak. Gainera, Arizmendi-Enea berreskuratu nahi dute, Ondarearen Etxe bihurtzeko.


Ukrainako hegazkina ikertzen hasi dira nazioarteko adituak

ESLAko ikertzaileak iritsi dira ezbeharraren lekura, eta ingurua ikuskatu dute. Bi aldeek su-etena negoziatuko dute, ikerketa errazteko. Obamak errusiazaleei leporatu die misil batekin hegazkina bota izana.


Hollande sozialista Sarkozyri gailendu zaio lehen itzulian

Inkestek bigarren itzuliko garaipena ere ematen diote. Marine Le Penen Fronte Nazionala hirugarren izan da.

François Hollande da Frantziako hauteskundetako lehen itzuliaren garailea, Nicolas Sarkozy presidentearen eta Marine Le Pen ultraeskuindarraren aurretik.

Datu ofizialen arabera, hautagai sozialistak botoen % 28,1 lortu ditu, eta Sarkozyk, aldiz, % 26,98. Eguneko ezustekoa Marine Le Pen ultraeskuindarraren Fronte Nazionala da, botoen % 18,76 lortu baititu.

Frantziako hauteskundeen parte hartzea % 80,03koa izan da, Barne ministroak emandako datuen arabera. Parte-hartzea pixka bat jaitsi da 2007ko datuekin alderatuta, orduan eguerdiko datuen arabera, biztanleen % 73,8k eman baitzuten boza.

Hollande, nagusi ere itsasoz bestaldean

François Hollande Frantziako presidentetzarako hautagai sozialista Nicolas Sarkozy presidenteari gailendu zaio itsasoz bestaldeko lurraldeetan, RTBF telebistaren arabera.

Iturri horren informazioek diotenez, hautagai sozialista presidentearen aurretik dago "sistematikoki" itsasoz bestaldeko departamenduetan. Hollandek botoen % 33,75 lortu ditu Saint-Pierre et Miquelonen eta % 57 Guadalupen. Sarkozyk, aldiz, % 18,75 eta % 23,40 lortu ditu, hurrenez hurren.

Itsasoz bestaldeko lurraldeetan hauteskundeak larunbatean egin zituzten, Frantzian bertan baino egunbete arinago.


Ziarreta: "Galdeketa egin beharko litzateke, nahiz eta Espainiako Gobernuak Konstituzionalera jo"

Unai Ziarreta EAko lehendakariaren ustez, Eusko Jaurlaritzaren galdeketarako lege proposamenak ekainaren 27an Eusko Legebiltzarraren balekoa jasotzen badu, "galdeketa egin beharko litzateke, nahiz eta Espainiako Gobernuak Auzitegi Konstituzionalera jo" hori galarazteko asmoz.

Legebiltzarrak ezezkoa ematen badu, aldiz, Ziarreta ez da EAEko hauteskundeak aurreratzearen aldekoa.

EAko lehendakariak dio ez dakiela zer egingo duen EHAK-k ekaineko osoko bilkuran, "baina kontra bozkatzen badu, oso gaitza izango du hori gizartean azaltzeko".


NATOko enbaxadore batek dio Errusiak indarra erabil dezakeela Kosovoren independentzia dela-eta

Dimitri Rogozin Errusiako enbaxadorearen ustez, “ikuspuntu gatazkek” nazioarteko segurtasuna arriskuan jartzen dutenez, Errusiak “indar basatia” erabiltzeko aukera egon daiteke.

Dimitri Rogozin NATOk Errusian duen enbaxadoreak adierazi duenez, Kosovoko independentzia aldarrikapena "ikuspuntuen gatazka" bihurtu da, horrek nazioarteko segurtasuna arriskuan jar dezake, eta hori errespetatzeko Errusiak "indar basatia" erabil dezakeela ohartarazi du. Hala ere, ez du zehaztu zein neurri hartuko dituzten.

"Europako Batasunak (EB) Kosovori buruz indar bateratua adosten badu edo NATOk herrialdean duen agintetik haratago badoa, EB eta NATO eta Nazio Batuen Erakundearen artean gatazka sortzeko arriskua dago", adierazi du Rogozinek.

Kosovoren independentzia aldarrikapenak “munduko hainbat tokitan gatazkak” sortuko dituela ohartarazi du hark, nazioarteko segurtasuna “arriskuan” jarriz. Eta hori “lehenengo pausoa” dela soilik adierazi du, “erradikalak ez baitira horrekin bakarrik konformatuko”.


Jon Arrieta hirugarren txapelketako lehen frogan

Jon Arrieta eskalatzaileak hirugarren postua lortu zuen 2017ko liga boulder txapelketako lehen frogan. Boulder liga Euskal Herri mailako eskalada herrikoaren erreferentea da. Gazteizen hasi zen liga eta guztira 60 eskalatzailek hartu zuten parte.

Urtero moduan Gasteizko "Estadio" kiroldegian eman zitzaioan hasiera Boulder liga txapelketari. Liga lau frogak osatzen dute, eta otsaila eta martxoa bitartean jokatzen da.

Guztira 60 eskalatzailek hartu zuten parte Gasteizen jokatu zen 2017ko Boulder ligaren lehen frogan. Aurreko urteekin alderatuta aldaketak egon dira sailkapen saioko formatoan eta orain eskalatzaileek denbora gehiago izango dute bere doiak erakusteko.

Elite mailan Ruben Osarentzat izan zen garaipena, bigarren Tasio Martin eta hirugarren Jon Arrieta (eutsizak). Arrietak esan digunagatik otsailean eta martxoan txapelketan burubelarri jardutea da bere helburua. "Ilusioz ekin diot aurtengo txapelketari eta motibatuta nago zerbait polita egiteko irrikaz".

Hurrengo froga otsailaren 18an izango da Amurriako kiroldegian.

Txapelketari buruzko kronikak, argazkiak, sailkapen osoak eta informazio gehiago hemen.


'Diasporako kide guztiak ezberdinak gara'

Euskalduna Jauregian ospatzen ari diren Kanpoko Euskal Giza Taldeen VII. Mundu Batzarrean izan da Olaia Urtiaga lankidea.

Gaur goizetik Euskalduna Jauregian ospatzen ari dira Kanpoko Euskal Giza Taldeen VII. Mundu Batzarra. 4 urtean behin egiten den batzarra da, eta bertan izan da Olaia Urtiaga. Kate Camino, Naboko, Ipar Amerikako euskal erakundeko, idazkaria eta Ainhoa Añorga, Berlinen bizi den euskalduna, eta urte luzez bertako euskal etxeko lehendakaria izandakoa elkarrizketatu ditu. Eurekin hitz egin dugu 'Faktoria'n.


Mendikosolo parkea 15 orduz egongo da zabalik, Arrigorriagan

Konfinamenduaren arintze neurrien harira, maiatzaren 5ean, asteartez, zabaldu zuten Mendikosolo parkea Arrigorriagan. Hasieran, 08:00etatik 11:00etara bitartean zegoen irekita, baina gaurtik aurrera 08:00etatik 23:00etara egongo da zabalik.

“Beharrezko egokitzapenak egin ondoren, Mendikosolo parkea 08:00etatik 23:00etara irekiko da gaurtik aurrera”, diote Arrigorriagako Udaletik: “Gogorarazi nahi dugu ordutegi-tarteak eta osasun-irizpideak betetzea beharrezkoa dela”.


Euskal Herriko basoak datutan

Euskal Herriko baso mota bakoitzaren hedadura geografikoa argi agertzen dute ondorengo infografiek mapa eta grafikotan.


Errealitate birtuala eta areagotua dira bideojokoen etorkizun hurbila

Bizitza errealean bizi ezin diren hainbat esperientzia gero eta modu errealagoan biziarazteko teknologiak garatzen ari dira. Hauen artean ezagunenak errealitate birtuala edota errealitate areagotua bezalako teknikak dira. Urte askotako akatsen ostean, badirudi azkenean errealitate birtualak film baten parte izan litezkeen hainbat esperientzia biziarazteko aukera emango digula.

Irudi grafikoen kalitatearen hobekuntzek (joko batzuetan ia errealitatea ukitzeraino iritsi diren) edota Oculus Rift edo Playstation VR bezalako gero eta gailu aurreratuagoen garapenen ondorioz, inoiz aurrez ikusi gabeko erabiltzailearen arreta maila lortzen duten produktuak garatu dituzte.

Adituen ustez, gaur egungo teknologia erabiltzaileak asetzeko prestatuta dago eta urte honetan gorputzaren mugimendua edota ahotsa bezalako interakzio naturalak ere gehituko zaizkio errealitate birtualari.

Errealitate birtualak, beraz, mundu errealean existitzen ez diren inguruneak hain errealismo handiz ikusteko aukera ematen du ezen eta, beste mundu batean zaudenaren sentsazioa sortzen baitu. Teknologia hau ez da errealitate areagotuarekin nahastu behar, horrek mundu errealeko irudiak elementu birtualekin zuzenean nahasten ditu gailu baten bitartez. Mugikorretako aplikazio, GPS edota bideojoko askotan aurkitzen dira mota horretako adibideak.

Azken aldian enpresa handiek errealitate birtualaren aldeko joera hartu badute ere, errealitate areagotuaren aplikazioak ere infinituak dira.


Bikotekideak eragin zuen ustez Ahurtiko «auto istripua»

Emakumearen autoa bidetik atera arte jo zuen gizonak atzetik, bere ibilgailuarekin. Hilurren zegoen andrea autoan eraman zuen Gixunera

Argitu egin da duela astebete eskas Gixunen (Lapurdi) atzemandako emaztearen hilketa: BERRIAk jakin duenez, hain zuzen, Lehuntzeko (Lapurdi) 30 urteko andrea hil zuen «auto istripua» bikotekideak eragin zuen, ustez. Zendutakoa nor den ere ezaguna da orain: Axelle Forgeron zuen izena emazteak. Gaur eginen diote hileta, Baionan.

BERRIAren iturrien arabera, eztabaida bat izan ondotik etxetik autoz alde egin zuen Forgeronek, eta gibeletik segitu zuen bikotekideak. Errepidean zirela, gizonak kolpeak eman zizkion emaztearen autoari, gibeletik. Ondorioz, andrearen ibilgailua errepidetik atera zen, eta zuhaitz bat jo zuen. Autopsiaren arabera, «istripu» horretan hartutako kolpeengatik hil zen Forgeron. Ahurtin gertatu zen hori (Lapurdi). Istripua izan zuen auto bat aurkitu zuen bertan Poliziak, baina ez zegoen inor barnean.

Biziki kolpatua zegoen emaztea, eta autoan sartu zuen gizonak. Gero, Gixunerantz segitu zuen bere autoan. Han «istripua» izan zuten berriro —ikertzeke dago bigarren hori nahita eragindakoa izan zen ala ez—. Larrialdi zerbitzuek bigarren auto horren ondoan topatu zuten Forgeron, ibilgailuaren kanpoaldean. Baionako erietxera eraman zuten, baina bertan hil zen, berehala.

Epailearen ikerketak gertatua frogatuko balu, «armarekin eragindako borondatezko bortizkeria» egotziko liokete 26 urteko gizonezkoari, autoa armatzat hartzen baitu legeak halakoetan. Bikotekide izatea, ordea, ez litzateke larrigarri bat baino, Frantziako legeak ez baitu berez zigortzen genero bortizkeria.

Gixuneko kasua baieztatuta, aurten indarkeria matxistaren ondorioz Euskal Herrian hildako laugarren emakumea da Axelle Forgeron. Apirilaren 2an zabaldu zen 2015eko zerrenda beltza: Gasteizen, Maria Ana Prunar hil zuen haren bikotekideak, labankadaz, gizonak berak ertzainei jakinarazi zienez. Abuztuaren 8an, berriz, errepide bazter batean hilik agertu zen Leire Rodriguez, Bilboko Abusu auzoan; hasieran auto batek harrapatuta hil zela zabaldu arren, haren senar ohia ikertzen hasi ziren. Bere buruaz beste egiten saiatu zen gizona: Poliziak uste du etxean hil zuela andrea.

Forgeronen hilketaren egun berean izan zen Almudena Matarranzena: joan den igandean. Erandion (Bizkaia), bikotekidearen etxean agertu zen haren gorpua, eta astelehenean atxilotu zuten gizona.


Udalak Iparragirre kalea txukunduko du Guggenheim eta Azkuna Zentroaren artean

Espaloiak zabalduko dituzte oinezkoei lehentasuna emateko; espaloiak, gainera, galtzadaren kota berean egongo dira, eta zirkulazio-erreia, orain arte bezala, noranzko bakarrekoa izango da.

Bilboko Udalak Iparragirre kalea txukunduko du, Guggenheim Museoaren eta Azkuna Zentroaren arteko ardatz izateko. Lehentasuna emango zaie oinezkoei, espaloiak zabalduta; 3,5 metroko espaloiak 5,5 metroraino zabalduko dira.

Gainera, espaloiak galtzadaren kota berean egongo dira, eta zirkulazio-erreia, orain arte bezala, noranzko bakarrekoa izango da. Aparkalekuak kendu egingo dituzte oraingoz, baina berriro jarriko dira laster, Juan Ajuriagerra kalean aparkalekuak berrantolatu ondoren.

Guggenheim Museoaren inguruari trataera berezia emango zaio, eremu horrek egin dezan Museoaren atari aurrekoarena eta museoko jardueraren eta programazioaren parte ere izan dadin.

Argiztapenak berebiziko garrantzia izango du jarduketa-eremu osoan. Sigi-sagan egongo den katenaria batek lotuko ditu zutoinak, eta led motako argi linealak ipiniko dituzte horietatik zintzilik , ausazko marrazkia osatuz, inguruari dinamismoa eman eta Guggenheim Museoarekin nahiz Azkuna Zentroarekin lotzeko.

Mugimendu itxura hori areagotu egingo da bi gunetan: San Jose plazan eta Guggenheimen inguruan. Sabai itxurako batean, led argiak jarriko dira linean, aramu-sarea osatuz lurretik zazpi metroko altueran. Espaloia eta galtzada ere led tira batek banatuko ditu, eta, gainera, semaforoekin koordinatuta, kolorea aldatuko zaio, oinezkoei abisatzeko.

Berritu ostean, itxura hau izango du. Irudia: Bilboko Udala

Era berean, hiriko altzariek ere garrantzi berezia izango dute. Batez ere, 11 terrazetakoak, horiexek dira-eta baimena berritu ahal izango duten bakarrak. Ez da terraza gehiagorik onartuko. Esparru osoko hiri-altzariak zurezkoak izango dira, inguruari batasuna eta dotorezia emateko. Jardinerak ere egongo dira, loreontzi handien itxurakoak.

Orain dauden zuhaitzen ordez gereziondo japoniarrak landatuko dira. Loratze bereziko espeziea da, ez da altuegia eta ez du kopa handiegia; egokia kaleari argitasunik ez kentzeko. Kolore berdeagoa eta neutroagoa duten beste espezie batzuk tartekatuko dira. Egun bertan dauden zuhaitzak kendu eta hiriko beste gune batean jarriko dira.

Honako hau Iparragirre kalea lasaiagoa izateko aurreneko urratsa da; ondoren etorriko dira beste batzuk, irizpide berberei jarraituta. Hala ere, tarte bakoitzeko ezaugarriak kontuan hartuko dira irtenbideak proposatzeko. Lehen fasearen aurrekontua 1,8 milioi eurokoa da, lanak 12 hilabetean egingo dituzte eta lanak 2019an hasiko dira.

Guggenheim Museoaren eta San Jose plazaren arteko tartea. Irudia: Bilboko Udala


Herriguneko zirkulazioari lotutako plana aurkeztuko du Mutrikuko Udalak astelehenean

Herriguneko zirkulazioa arintzea, aparkalekuak optimizatzea, oinezkoei lehentasuna ematea eta gremioei lana erraztea helburu duen plana aurkeztuko du Mutrikuko Udalak astelehenean, 20:00etan, udaletxean. Deialdia herriguneko merkatariei, ostalariei eta herriko gremioetako ordezkariei egin die udalak.

Funtsean, aurkezpen bilera bat izango da astelehenekoa. “Plaza merkatura etortzen diren baserritarrei ere dei egin diegu, eta herrigunean bizi diren bizilagunen behar bereziei ere erreparatu diegu planaren zirriborroa egituratzean. hala ere, eragin handiena bertan lan egiten dutenengan izango duelakoan gaude, eta lehendabizi haiekin bildu nahi genuke”, adierazi du Joxean Agirregomezkorta Gobernazio buruak.

Horrela bada, asteleheneko bilerara, herriguneko merkatariak, osatalariak eta gremioetako ordezkariak gonbidatu dituzte. “Ezkutitz bana eskuratu diegu, eta guztiengana heltzeko ahalegina egin dugu. Hala ere, arrazoiren batengatik aipatutako talderen bateko norbaitek eskutitza jaso ez balu, bilerara bertaratzeko eskatu nahi nioke hemendik”.

Bileran udalak egin duen planaren lehn zirriborroa erakutsiko diete haren eragin zuzena jasoko duten eragileei. “Plana erakusteaz gain, haien proposamenak entzun eta ekarpenak jaso nahi genituzke“.


Udal gobernuko kideek bat egin dute Herriraren aldeko agerraldiarekin

Donostiako udal gobernuak bat egin du euskal presoen eskubideen eta konponbidearen alde udaleko gehiengo sindikal zabal batek deituriko agerraldiarekin. Bertan izan da Juan Karlos Izagirre alkatea gobernuko hainbat ordezkarirekin batera.

Era berean, bihar Bilbon izango den manifestazioan ere udal gobernuko ordezkariek parte hartuko dutela adierazi dute.


Legazpiko gazteen elkartasun keinua Etxarri gaztetxeari

Bilboko Errekalde auzoko Etxarri gaztetxea husteko agindua eman du Bizkaiko hiriburuko udalak, eta Euskal Herri osotik ari dira elkartasun keinuak iristen. Legazpiko gaztetxeko kideek ere elkarretaratzea egin dute asteburuan, Indarrak batu, Etxarri gaztetxea defendatu lemapean. Legazpiko Gazte Asanbladak “elkartasun eta babes guztia” eskaini dio Errekaldeko gaztetxeari.


Korrika Aretxabaletan, argazkitan

04:30eak aldera hartu dute lekukoa aretxabaletarrek arrasatearren eskutik. Bi kilometro eta aurpegi asko ikusi dira lekukoarekin, guztiak irribarrea eta ilusioa ezkutatu ezinik.

Lekukoa eraman dutenak


Zortzi positibo berri Debagoienean eta 518 EAEn, "testak bikoiztu" ostean

Atzoko beherakada nabarmenaren ostean, gaur berriro gora egin dute kasu positiboek EAEn. Miguel Sanchez Eusko Jaurlaritzako Plangintza, Antolamendu eta Ebaluazio Sanitarioko zuzendariak proba kopurua bikoiztu izanari egotzi dio igoera. Hala, Debagoienean azken orduetan zortzi kasu atzeman dituzte, hiru Arrasaten, bi Aretxabaletan eta bana Bergaran, Oñatin eta Aramaion. Herriz herriko datuak ematen hasi zirenetik, baieztatutako kasu bakarrarekin mantentzen zen Aramaio gaur arte.

EAEn 518 kasu berri atzeman dituzte eta dagoeneko 6.838 dira guztira; gainera horietatik 1.908 ospitalean daude.

Lurraldez lurraldeko datuei dagokienez, Bizkaian guztira 3.382 kasu detektatu dituzte orain artean, horietatik 280 positibo berriak dira eta 1.179 gaixo daude ospitalean. Araban berriz, 2.250 pertsona daude birusarekin, horietatik 145 dira azken orduetako kasuak, eta 369 ospitalean daude. Azkenik, Gipuzkoan 93 positibo berri atzeman dituzte eta kutsatutako pertsonak guztira 1.206 dira; horietako 360 daude ospitalean. Debagoienean, denera, 139 dira orain arte identifikatutako kasu positiboak.

Bestalde, Arrasateko ospitalean 20 pertsona daude ingresatuta eta atzo bederatzi alta eman zituzten. Guztira 2.165 alta eman dituzte EAEko ospitaletan, 311 atzoko egunean zehar.

Koronabirusaren krisia hasi zenetik egindako detekzio-proba kopurua nabarmendu nahi izan du Sanchezek prentsa agerraldian; "17.000tik gora". 1.582 test egin zituzten atzo Osakidetzako datuen arabera, aurreko egunean 779 izan ziren, eta Sanchezen hitzetan, horrek eragin du positiboen igoera. Kutsatutako pertsonen ehunekoa "gero eta baxuagoa" dela azpimarratu du: "Proba egindako 10 pertsonatik zazpik negatiboa eman dute". Bestalde, test gehienak kolektibo zaurgarriei egiten dihardutela ere argitu du, eta horien artean, bereziki, osasun arloko langileak daudela. Horrez gainera, ospitalizazioen kopuruak ere behera egin dutela esan du.

Hildako asko egon dira azken orduetan, 44 guztira, "orain arteko altuena" Miguel Sanchezek esan duenez. Honenbestez 369 dira EAEn koronabirusaren eraginez hil direnak. Sanchezek azaldutakoaren arabera, atzo hildakoen kopuru altua aurreko bi asteetan okertutako sintomen ondorioa da: "Kontuan izan sintomen agerpena bi astera arte luza daitekeela, eta, sintomek orduan egin dezaketela okerrera".

"Gaixotasuna egonkortzen ari da"

Azken orduetan gorakada bat egon bada ere, atzo Nekane Murga Osasun sailburuak iragarritako "joera aldaketa" dagoela berretsi du Sanchezek gaixotasuna "egonkortzen" ari dela azpimarratuz. Hala ere, datuen balorazioak egiterakoan "zuhurtziaz" jokatu behar dela eta datozen egunetan "zerra-hortzak" egongo direla esan du, hau da, egun batzuetan gorakada egongo dela positibo berrietan.

Datuak herriz herri

EAEn kutsatutakoak adin tarteka

Osakidetzako informazio buletina osorik ikus dezakezu hemen.


Reus, hiru urtez txapelketa profesionaletatik kanpo

Talde katalanak 15 eguneko epea dauka Kirol Auzitegi Administratiboaren aurrean helegitea jartzeko.

Denboraldi honetan Bigarren Mailan (123 Liga) aritu den Reus taldeak ezingo du datozen hiru urteetan futbol profesionalean jardun, Ligako Gizarte Diziplinako epaileak astelehen honetan ezarri dion zigorra dela medio.

Horrez gain, epaile horrek berak 250.000 euroko isuna ere jarri dio talde katalanari, jokalariei soldatak ez ordaintzeagatik.

Auziaren instruktoreak bost urteko zigorra eskatzen bazuen ere, epaileak hiru urtekoa ezarri dio azkenerako, hau da, jarri ziezaiokeen txikiena.

Nahiz eta aipatutako zigorra eta isuna jaso, Reusek 15 eguneko epea dauka Kirol Auzitegi Administratiboaren aurrean helegitea jartzeko.


Samuele Telari italiarrak irabazi du 'Arrasate Hiria' nazioarteko 26. akordeoi txapelketa

Maila handiko lehiaketa izan da aurtengoa; denen artean onena Samuele Telari italiarra izan da. Arrasateko alkate Maria Ubarretxenaren eskutik jaso du saria. Gipuzkoako txapelketako sariak ere gaur banatu dituzte: haurren mailan Gabriel Dominguez, gazteen mailan Sofia Ros eta nagusien mailan Marta Cubas izan dira garaileak.

Gaur iluntzean banatu dituzte Amaia Antzokian Arrasate Hiria nazioarteko akordeoi lehiaketa sariak eta Gipuzkoako akordeoi lehiaketako sariak.

Nazioarteko lehiaketa

Saridunak izan dira:

Samuele Telari (Italia)

Djordje Davidovic (Serbia)

Bartosz Kolsut (Polonia)

Horrez gain, derrigorrezko obraren interpretazio onenaren saria jaso du Bartosz Kolsutek –derrigorrezko obra Short stories I,II,III izan da, G.Finzi-rena–; eta, lehiakide jatorrenaren saria Nadezhda Reutovak (Rusia).

Gipuzkoako akordeoi lehiaketa

Haurren mailan, saridunak izan dira:

Gabriel Dominguez

Andrea Loureiro

Ariadna Sofia Escribano

Gazteen mailan, saridunak izan dira:

Sofia Ros

Ainhoa Quintana

Alejandro Arbues

Nagusien mailan, saridunak izan dira:

Marta Cubas

(hutsik geratu da)

Juan Miguel Gonzalez

Ana Gonzalez


Ekaitz Kortazar bizkorrena Orioko Herri Lasterketan

186 korrikalarik parte hartu zuten Ekaitz Kortazarrek irabazitako lasterketan.

Zapatuan jokatutako Orioko Herri Lasterketan Ekaitz Kortazar durangarra izan zen azkarrena. Durango Kirolakeko korrikalariak 10 kilometroko ibilbidea 32:24 minutuan burutu zuen. Bigarren sailkatua, Pello Osoro eibartarra izan zen eta hirugarrena Ibai Alba hernaniarra. Emakumezkoetan, berriz, Helene Alberdi zumaiarra izan zen azkarrena,


Dover, 400 ikusleren aurrean, Ondarroan

Taldeak punta-puntako emanaldia eskaini zuen. Publikoa etengabe abesten ibili zen eta taldeak bi orduko emanaldia eskaini zuen. Ondarroan inoiz egon barik zeudela eta gustura egon zirela esan zuten talde ospetsuko kideek. “Jende jatorra dago hemen. Hilerrrira arte ibilalditxoa egin dugu eta bidean gurutzatu ditugun guztiek egin digute kasu”.

400 pertsonagaz, Kafe Antzokian giro paregabea egon zen.


‘Gernika’ baimenik gabe margotu dutela salatu dute

Erroibarko alkateak eta Zilbeti eta Erroko kontzejuetako presidenteak salatu dute Seo/Birdlife eta Aldude koordinakundeko kideek baimenik gabe margotu dutela Gernika Antzeriko pagadian. Haien irudiko, pagadia herri lurretan dago, eta baimena eskatu behar zuten pintaketa egiteko.


Korrikari buruz hitz egiteko bilera Kontrakantxan

Gaur, arratsaldeko 19:30etan, bilera deitu du gazte asanbladak Kontrakantxa gaztetxean, Korrika 15ean parte hartzeaz hitz egiteko. Gazte Asanbladak Korrikari ´helduko dio` eta herriko gazteei bilera parte hartzeko deia luzatu diete.


Oinatzek Bortzirietara irteera prestatu du

Oinatz taldea Nafarroa aldera doa berriro ere. Martxoaren 29an hain gertu dagoen eta han gutxi ezagutzen den Bortzirien eskualdera doa taldea bertako usadio eta arkitektura ezagutzera, Etxalarko usategiak edo Lesakako herria, beste toki batzuen artean, bisitatuko dituzte eskualde honetan.

Oinatzeko kideek jakin arazi digutenez, Etxalarri ospea eman dion zerbait badago, usategiak dira. Nahiz eta Estatu osoan galdu eta debek atua izan zen ehiza mota izan, mendez mende ohiturari eutsi dio Etxalarren. Ehiza mota zahar hau XV. mendean hasi zen eta honetan nagusi dira trepa izeneko dorre hankaluzeak. Usategiak Larrun eta Arxuria mendien arteko lepoan ikus daitezke, Etxalar eta Sara herrien artean.

Ehiza garaian, urrian eta azaroan, Europatik datozen usoak hegoalderantz doazenean, usozaleek zurezko paleten itxura duten makilak botatzen dituzte airerantz. Hauek hegazti harraparien hegaldia irudikatzen dute eta, orduan, usoek beherantz jo eta zuzenean sareetan korapilatzen dira.

Honetaz gain, Etxalarko herri arkitektura ere azpimarratzekoa dela aipatu digute Oinatzekoek. XV. mendetik XVII. mende artean eraikitako etxe ugari ikusi daitezke herriko kaleetan zehar ibiltzean. Etxe handiak dira hauek, silarriz egindakoak eta zurezko balkoiak dituztenak. Hauen artean, Erdi Aroko dorre bat nabarmendu daiteke, Gaztelua, erresumako arma-etxea izandakoa.

Eta ez dira ahaztu behar Jasokunde elizan dauden hilarriak. Kanposantu zaharreko arrastoak dira, XVI. mendetik aitzinera landutako disko itxurakoak.

San Juan Xarreko elezaharra

Baina hau ez da Bortzirietan egingo duten bisita bakarra, San Juan Xar eta Lesakara ere hurbilduko baitira Oinatz taldeko kideak.

Arantza eta Igantzi arteko mugan, San Juan Xar Erretserba Naturala dago. Hau garai batean Europan oso zabaldua zegoen baso motaren aztarna edo erlikia da. Iberiar penintsula osoan San Juan Xarren bakarrik sortzen da pago-lizarra (carpinus betulus). Hortaz, zuhaitz hori babesteko, ingurune hau Natura Erretserba izendatu zuten 1987an.

Eta bertan dago San Juan Bautistaren ermita. Mirespen handiko lekua da. San Juan Xar erromeriak, meza eta iturriaren erritoak, inguru eta urrutiko hainbat jende erakartzen ditu. Herri sinismenaren arabera, San Juan iturriaren hiru ahoetatik edan behar da ura, eta uretan bustitako zapi batez kaltetutako gorputz-zati igurtzi, gero zapia ondoko harkaitzetan utziko da. Hala sendatuko dira digestio-arazoak eta azaleko gaitzak. Azkenean, kandela piztu beharko zaioa santuari.

Lesaka

Eta azkenik, Lesaka dugu. Lesaka guztiz aldatu da denbora gutxian, nekazari- eta baserri-herri izatetik inguruko industria-gune garrantzitsuenetakora izatera igaro da. Hala ere, honek ez dio batere kendu antzinako xarma. XVIII. mendekoak diren ola, irin-errota, sagardoa egiteko lantoki edota zenbait zurgindegi mantendu dira. Hauek herritarrentzako lan toki izan dira eta hala nabarmentzen da bertako eraikin dotore anitzetan.

Lesaka Tourseko San Martin parrokia elizak babestua da. Muino baten gainean tente, Nafarroako eliza monumentalena da; bertan gotikoak eta barrokoak bat egiten dute katedral tamainako erlijio arkitekturaren adibide bikaina sortuz.

Era berean, Lesakako herria historiaren igarotzearen lekuko da. Leiho eta ate gotikoak dira herriko karrika harriztatuetako etxe-aurrealdeen apaingarri. Baina, dudarik gabe, herriko ezaugarri den irudia, ibairen gaineko harrizko zubia da, eta honen ondoan dagoen Kasherna edo Zabaleta dorrea, harri landuzko XV. mendeko dorre-etxe ederra. Herrian barrena hainbat leinu-dorre aurkitzen dira eta hauetako bat, Minyurinea, Lesakako eraikin zaharrena da, XIV. mendean eraikia izan zela uste baita.

Herri honetako beste berezitasuna, uztailaren 7an, San Fermin egunean egiten den Zubigaineko dantza da. Prozesioa bukatu ondoren, Eskol Ttikira jaisten dira lesakarrak, eta, han, Onin ibaiaren ertzetan, XV. mendean Lesakako auzoek sinaturiko bake-itunaren oroigarri, Zubigainekoa dantzatzen da.

Txangoa

Oinatz taldeak jakin arazi digunez, goizean 9:00etan aterako da autobusa taxi geltokitik. Lizarreta gainera iritsi eta mendi buelta egingo da usategiak ikusi eta ehiza mota hau ezagutzeko. 12:30ak aldera, Etxalarren bazkalduko da, bakoitzak etxetik eramandakoa. Bazkal ostean, San Juan Xarrera egingo dute ermitako elezaharra ezagutzeko eta, azkenik, Lesakako bisita gidatuaz gozatzeko aukera izango du taldeak.

Txartelak

Bortzirien eskualdera egingo den txangorako autobus txartelak erosi beharko dira. Hauek Ttakuneko bulegoan egongo dira eskuragarri martxoak 25era arte.

Eta txangoari buruz gehiago jakin nahiez gero, 943 371 448 telefono zenbakira deitu dezakezue.


Baionak zail izango du Clermonten ustekabea ematea

Lapurtarren aurkariak irabazi egin ditu denboraldi honetan jokatu dituen norgehiagoka guztiak

Errugbian baloiak berezitasun bat du. Haren forma obalarengatik, inoiz ez da jakiten zein aldetara eginen duen punpa. Baionari, sasoi hasieran, antzeko zerbait gertatzen ari zaio. Inork ez daki, partida aurretik, nondik eginen duen punpa... Punpa batzuetan, iragan sasoiko antolaketa eta defentsa erakusten ditu Baionak; Tolosari irabazi zionean, adibidez. Beste batean, punpa desberdina egin eta defentsan aritzearekin konformatzen da, beste deus egin gabe; Toulon eta Bordeleren aurka, esaterako. Azkenik, hirugarren punpa batean erasora itsu-itsu joaten da, eta defentsan harresiaren ordez ate bat uzten du irekia.

Gaur Clermont Top14 liderraren zelaian jokatu beharko duen partidan ez dago argi zer motatako Baiona ikusiko den: defentsan ari dena, eraso bakarrik egiten, edo biak batera uztartzen dakiena. Hobe luke azken alde horretara jotzea punpa, Clermont ez baita kasualitatez ligako liderra, eta Baionak astindu bat jaso dezakeelako beste bi punpetatik bat aukeratuz gero.

Clermont, indartsu

Top14ko talde handiek bezala, Munduko Kopan jokalari mordoa dauka Clermontek. Baina hutsune horiek ederki estali ditu, harrobi jokalari gazte eta bikainekin. Haiekin batera, Top14an eskarmentua duten jokalari sendoak ariko dira gaur. Clermont, Vermeulen, Senio, Vosloo edo James bezalakoen eskarmentuaren eta Pic, Bardy, Jacquet edo Tullin harrobiko gazteen arteko nahasketa eraginkorra da. Lehen lau partidak irabazi ditu, eta galdu ez duen talde bakarra da. Tartean, Toulon edo Racing bezalako talde handiak menderatu ditu.

Gibelean dituen arazoak ikusirik, Baiona emaitzaren presio gabe joanen da Marcel Michelin estadiora. Bere hamabosteko indartsuena zelairatuko du Christian Gajanek, batik bat aitzinean. Berriz ere, Gerberrek 15 postuan jokatu beharko du Pietersen osatu artean, eta Marvin O'Connor gazteak Parisen egin zuen partida ona berresteko aukera izanen du bere hegalean. Otazo Ziburuko gaztea ere aulkian izanen da, eta Bordeleren aurka baino presio gutxiagorekin, Top14an eskarmentua hartzen jarraitzeko aukera izanen du.

CLERMONT-BAIONA

Clermont. Faure, Kayser, Ric; White, Jacquet; Vosloo, Vermeulen, Bardy; Senio, James: Nakaitaci, Swanepoel, King, Fofana; eta Buttin.

Baiona. Iginiz, Roumieu, Baiocco; Linde, Boutaty; Bernad, Haare, Puricelli; Audy, Boyet (kapitaina); Ziegler, Mazars, Lacroix, O'Connor; eta Gerber.

Epailea. Cedric Marchat.

Lekua. Marcel Michelin (20.000 ikusle).

Ordua. 20:00.


Euskadiko Junior Txapelketan LOKEko Julen Sasianek eta Iñaki Elizaldek urrezko eta brontzezko domina eskuratu zuten

Otsailaren 3an, igandea, asko eta asko inauteriak gozatzen ari zirela, Errenterian Euskadiko Junior Txapelketa ospatu zen eta LOKEko Julen Sasiainek 66 kilo azpiko mailan Euskadiko txapeldun titulua eskuratu zuen.

Julenek maila ezin hobea erakutsi zuen eta jokatutako hiru borrokak era paregabean irabazi zituen Gorka Aristegi entrenatzaileak jakin arazi digunez.

Baina ez zen Julen domina eraman zuen bakarra izan. Izan ere, 90 kilo azpiko mailan Iñaki Elizaldek zilarrezkoa lortu baitzuen. Aristegik azaldu digunez, bere lehenengo urtea da kategoria honetan eta etorkizun handia duen judoka dugu, gero eta hobeto egiten baitu judoan.

Arrate Oiartzun ere lehiatu zen txapelketan eta 5. postuan geratu zen. Entrenatzaileak esan digunez, urte bukaeran lesioa izan eta pixkanaka suspertzen ari da, horregatik entrenamendu ona izan zen judokarentzat.

Honela, Sasianek eskuratutako Euskadiko tituluak, otsailaren 17an Zaragozan jokatuko den Espainiako sektorerako txartela eman zion.•


Beste agintaldi baterako orroa

Nazioarteko Diru Funtseko zuzendari gisa jarraituko du Lagardek 2021era arte, beste hautagairik aurkeztu ez delako. Ustelkeria kasuek eta Greziak kinka larrian jarri dute.


2008rako ez dago pilota jaialdirik aurreikusita

Puntako pilota jaialdi barik geratu da Bergarako Udal Pilotalekua. Gozoki barik geratu dira Bergarako –eta ibarreko– pilotazale asko, txapelketa nagusietako partiduak ez dituztelako herriko pilotalekuan ikusten –nahiz eta amateur mailan Gipuzkoako pilotaleku erabilitakoenetako bat den–.

Are eta gehiago, dagoeneko ohitura zen Erregetan Aspek Bergaran pilota jaialdia antolatzea, baina Eibarko enpresak Astelena pilotalekuan antolatu zuen hori: "Ez dute hitza bete", adierazi du azken bi urteotan Asperekin hitzarmena adostu zuen Vitoriano Gallastegik. Are eta gehiago, dagoeneko ohitura zen Erregetan Aspek Bergaran pilota jaialdia antolatzea, baina Eibarko enpresak Astelena pilotalekuan antolatu zuen hori: "Ez dute hitza bete", adierazi du azken bi urteotan Asperekin hitzarmena adostu zuen Vitoriano Gallastegik: "Herritar moduan oso haserre nago, Patxi Mutiloak eta biok adostu egin genuelako Erregetako jaialdiak Bergaran jokatuko zituztela, eta Aspek ez du bere hitza bete". Adostasun hura publiko egin zuten, baina ez zuten kontraturik sinatu, eta asmo onak haizeak eramaten dituela geratu da, beste behin, bistan.

"Batzarra egiteko gertu"

Aspeko ordezkariak, baina, prest agertu dira Bergarako Udalarekin hitzarmen bat adosteko: "Udaleko ordezkariekin egon gura dugu. Batzarra egin eta aurtengo urterako jaialdi kopuru bat zehazteko", adierazi du prentsa arduradun Ibon Arakistainek.


Zabaldu dute Zumaian neguko kirol ikastaroetan izena emateko epea

Zabaldu dute Lubaki kiroldegiak eskaintzen dituen neguko ikastaroetako izen ematea. Oraingoz, udalaren esanetan, helduek soilik izango dute izena emateko aukera: jada ohikoak diren zumba, cycling, pilates, TRX, total training edota GAP jardueretan, hain zuzen ere. Haurrei eta gazteei zuzendutako jarduerak, berriz, etenda daude, Eusko Jaurlaritzak dekretu bidez emandako agindua dela medio. Arauek baimentzen duten momentuan zabalduko dute horietan izena emateko aukera.

Ikastaro guztietan osasun neurriak bete beharko dituzte irakasleek eta erabiltzaileek, eta 20 saio baino gutxiago eginez gero, zati proportzionala itzuliko dute. Hala eta guztiz, klaseak berreskuratzea izango da lehentasuna.

Arauetan aldaketak

Zenbait moldaketa egingo dituzte Lubakin, Eusko Jaurlaritzak onartutako 44/2020 dekretua betearazteko:

Aldagelak eta dutxak erabil daitezke

Kardio gunean ez da maskararik erabili beharko jarduera trinkoa egiten denean

Ikastaroetan ere (cycling, TRX, total training, GAP eta zumba), jarduera trinkoa hasten denean, maskara kendu ahal izango da

Irizpideak aldakorrak izanik, kiroldegiko arduradunen irizpideak betetzearen garrantzia azpimarratu dute. Bestetik, kiroldegiko zerbitzuak erabili ahal izateko ezinbestekoa izango da aurrez hitzordua hartzea. Horretarako, bazkideek kiroldegia erabiltzeko bonuak gehienez hiru eguneko aurrerapenarekin hartu dezakete, 943-86 20 21 telefono zenbakira deituta, ohiko ordutegian (6:30-21:00). Bazkideak ez direnek egunean bertan deitu ahal izango dute.

Ikusi neguko kirol ikastaroen eskaintza hemen.


Autobus sare berria martxan da

Aiarako Udalerriak autobus sare berria du ordutegi eta geltoki berriekin. Gainera, Luiaondon tren geltokia dago eta Udalak taxi-txartela eskaintzen die mugitzeko arazoak dituzten pertsonei. Hala eta guztiz ere, aurretik ezarrita zeuden autobus geltoki batzuk kendu dituzte eta jende gehienak kotxea erabiltzen du.

Arabako Foru Aldundiak Autobus sare berria martxan jarri zuen uztailean. Hala, Artziniegatik Okondora doan autobus-linea jarri du, Menagarai, Arespalditza, Murga, Izoria, Amurrio eta Laudiotik pasatuz. Orain arte baino ordutegi gehiago ditu baina Lantenon zegoen geltokia desagertu da. Kontzeju horretako lehendakaria den Iratxe Parrok argitu duenez, idatzi formal bat bidaliko dute egoera salatzeko herriko jende asko garraiorik gabe geratu baita.

Bestalde, Gasteizera zioan autobusa ez du Aiarako herrietan geratzen eta Luiaondo da hiriburura joateko geltokia duen bakarra. Hala, aiararrek Amurriora edota Laudiora joan beharko dira Gasteizera joateko.

Taxi txartela

Udalak mugitzeko zailatasunak dituzten pertsonei taxia erabiltzeko txartela eskaintzen die. Programak taxia erabiltzeko dirulaguntzak eskaintzen ditu eta puntuen araberakoa izaten da. Txartel hauek Gizarte Zerbitzuetan ematen dira eta interesatuek hitzordua eskatu ahal dute aldez aurretik 945 399 000 eta 945 393 332 telefonoetan.


450 dantzari elkartuko dira domekan, umeen euskal jaian

Tronperri eta Txoritxu Alai dantza taldeek antolatu dute domekako umeen euskal jaia. Ekimen horren 48. edizioa izango da domekakoa, eta 450 ume eta gazte elkartuko dira Durangon.

Durangoko Tronperri eta Txoritxu Alai taldeetako umeek, eta Durangaldeko beste herri batzuetakoek ere hartuko dute ekitaldietan parte: Atxondo, Berriz, Abadiño, Ermua, Otxandio, Elorrio eta Sestaoko dantza taldeetako umeak ere gonbidatu dituzte.

Durangoko kaleetan zehar kalejira egingo dute, 11:30ean, eta dantza emanaldia eskainiko dute parte hartzaile guztiek, 17:00etatik aurrera, Ezkurdiko plazan.


Eskola txikiak festa handia egin du

Bidania-Goiatz jendez lepo egon zen atzo. Gipuzkoako Eskola Txikien Festa zen eta iluntzera arte egon zen zer egina eta zer ikusia herrian. Ataria Irratia ere bertan izan zen eta saioa egin zuen festagunetik 10:00etatik 14:00etara. Jai egun berezi honetako protagonistak izan zituen irratiak bidelagun. Iban Muñoa Txinkorta eskolako guraso elkarteko kidea da eta atzokoak emandakoaren balorazioa egin du.

Urte berezia izan da Bidania-Goiazko herritarrentzat, eta urtea lanean eman duten guztiei eskerrak emanez hasi zuten harrera ekitaldia. "Urte beteko lana besterik ez da hau, jada 27 urteko lana da, eta horiei ere eskerrak eman behar diegu", gaineratu zuten.

Orain 27 urte lanean aritu zirenak ere izan zituzten gogoan. "Eskola txikiak garrantzitsuak dira Bidania-Goiatz bezalako herri txikientzako". Txinkorta eskolako ikasle eta irakasleek txalo zaparrada ere jaso zuten. Eta jai eguneko protagonistak eskolako txikiak zirenez, beraiei ere eman zieten lekukoa eta kantari aritu ziren.

Bazkaltzeko garaia iritsi bitarte kross txikiak, tailerrak, puzgarriak, jolasak izango ziren txikienentzat. Eta arratsaldean Pirritx, Porrotx eta Marimotots pailazoen emanaldi arrakastatsuaren ondotik, jokoak egon ziren eskolan. Egun guztian, gainera, jaiaren 'Biraka!' abestia egin duten Skandalue elektrotxaranga ibili zen herrian.


Toberakoek Musikaren Hamabostaldia ospatuko dute astelehenetik aurrera

Toberak antolatuta, iaz egin zuen Dantzari Txiki Eguneko irudia. Igandean egingo dute, Musika Hamabostaldiaren barruan.

Datorren astelehenean Tobera musika eskolaren Musikaren Hamabostaldia hasiko da. Ate ireki jardunaldiak, entzunaldiak, elkartrukea eta Dantzari Txiki Eguna antolatu dituzte.

Datorren asteko ekitaldiei dagokienez, astelehenean abesbatzak eta piano, txistu eta danbolin ikasleek kontzertua emango dute Seguran. Kultur etxean izango da, 18:30ean.

Egun berean, Zegamako musika-hizkuntzako taldeek saio irekiak eskainiko dituzte herriko ikastetxean: 13:00etan eta 13:45ean.

Astearteko kontzertua Zegaman izango da. Herriko txistu, danbolin, trikitixa, pandero eta perkusio ikasleek kultur etxeko Oria aretoan joko dute. Emanaldia 18:30ean hasiko da.

Asteazkenean aurtengo edizioko ekitaldi nagusia helduko da: Iruñeko Musica Sin Barreras taldearekin elkartrukea, alegia. Elkarte honek disfuntzio fisikoak edota buruko disfuntzioak dituztenen integrazioa bultzatzen du musikaren bidez. Toberako ikasleek eta Nafarroatik etorritakoek Zegamako gimnasioan kontzertua emango dute, 19:00etan.

Ostegunean Segurako eta Zegamako musika zaleen belarriak gozatuko dituzte. Segurako musika-hizkuntzako taldeek saio irekia eskainiko dute herriko kultur etxean. Bi saio egongo dira: 16:45ean eta 18:15ean.

Zegamako emanaldiari dagokionez, musika-hizkuntzako taldeek ikastetxean joko dute. Hiru saio egongo dira: 12:30ean, 13:45ean eta 16:00etan.

Asteburua atseden hartzeko baliatzen du garaiak, baina Toberako ikasle gazteek ez dute atsedenik hartuko. Larunbatean trikitixa ikasleak Beasainera joango dira, Euskal Herriko Trikitiaren Egunean parte hartzera.

Dantzari Txiki Eguna

Datorren asteko ekitaldiekin bukatzeko, igandean Toberaren Dantzari Txiki Eguna ospatuko dute Zegaman. Segurako Azpilla eta Beasaingo Aurtzaka taldeak gonbidatu dituzte.

Hurrengo astean ere ia egunero kontzertuak egongo dira. Aipatzekoa da hilaren 27an Toberako ikasleek Musica Sin Barrerasekoei bisita itzuliko dietela.